ΣΚΛΗΡΟΔΕΡΜΑ - 26/06/2007\nΟ όρος «σκληρόδερμα» είναι σύνθετη λέξη που σχηματίζεται από το «σκληρός» και «δέρμα». Το δέρμα γίνεται σκληρό,τεντωμένο και γυαλιστερό. Υπάρχει μια ποικιλία παθολογικών καταστάσεων, στις οποίες, η σκλήρυνση του δέρματος είναι το κυρίαρχο χαρακτηριστικό. Υπάρχουν δύο διαφορετικοί τύποι του σκληροδέρματος: το τοπικό και το συστηματικό σκληρόδερμα.\nΣτο τοπικό σκληρόδερμα η νόσος περιορίζεται στο δέρμα και στους ιστούς που βρίσκονται κάτω από το προσβεβλημένο δέρμα. Μπορεί να είναι βλάβη κατά περιοχές (κατά πλάκες σκληρόδερμα ή μορφέα), ή να εμφανίζεται σαν μία ταινία (ταινιοειδές σκληρόδερμα).\nΣτο συστηματικό σκληρόδερμα (ή συστηματική σκλήρυνση) η εξέλιξη της νόσου είναι εκτεταμένη και προσβάλλει όχι μόνο το δέρμα, αλλά και τα εσωτερικά όργανα του σώματος. Αυτό μπορεί να οδηγήσει σε διάφορα συμπτώματα, από τον πεπτικό σωλήνα και κυρίως το στομάχι (καούρα), από το αναπνευστικό (δύσπνοια), και από την πίεση του αίματος (υπέρταση).\nΤο σκληρόδερμα είναι πολύ σπάνια νόσος στα παιδιά. Οι εκτιμήσεις για τη συχνότητά της δεν υπερβαίνουν ποτέ τις 3 νέες περιπτώσεις ανά 100.000 πληθυσμού κάθε χρόνο. Το τοπικό σκληρόδερμα είναι η πιο συνηθισμένη μορφή στα παιδιά και προσβάλλει κατά κύριο λόγο κορίτσια. Η συστηματική σκλήρυνση καλύπτει μόνο περίπου το 10% ή και λιγότερο όλων των περιπτώσεων της νόσου σε παιδιά.\nΤο σκληρόδερμα είναι μία φλεγμονώδης νόσος, αλλά η αιτία της φλεγμονής δεν έχει ακόμα προσδιορισθεί. Είναι κι αυτό πιθανόν μία αυτοάνοση νόσος, που σημαίνει ότι το ανοσιακό σύστημα του παιδιού αντιδρά εναντίον του ίδιου του του εαυτού. Η φλεγμονή προκαλεί στο δέρμα οίδημα, θερμότητα και στη συνέχεια παραγωγή υπερβολικής ποσότητας ινώδους ιστού.\nΌχι, για το σκληρόδερμα δεν υπάρχει μέχρι στιγμής ένδειξη συχέτισης με γενετικούς παράγοντες, υπάρχουν μόνο κάποιες αναφορές για την προδιάθεση ορισμένων οικογενειών σ’ αυτή τη νόσο.\nΜπορεί να προληφθεί;\nΌχι, δεν υπάρχει γνωστή πρόληψη για το σκληρόδερμα.\nΌχι. Κάποιες λοιμώξεις μπορεί να πυροδοτήσουν την έναρξη της νόσου, αλλά η ίδια η νόσος δεν είναι μεταδοτική και τα προσβεβλημένα παιδιά δεν χρειάζεται να απομονώνονται.\nΠως διαγιγνώσκεται το τοπικό σκληρόδερμα;\nΗ εμφάνιση του σκληρού δέρματος είναι ενδεικτική της νόσου. Συχνά υπάρχει κατά τα πρώιμα στάδια μία περιοχή του δέρματος με κόκκινη ή πορφυρή παρυφή. Αυτό υποδηλώνει φλεγμονή στο δέρμα. Στα μετέπειτα στάδια το δέρμα γίνεται καφέ και μετά λευκό (επιφανειακή λευκή ουλή). Στους μη Καυκάσιους οι καφέ πλάκες μπορεί να μοιάζουν με μελανιές πριν γίνουν λευκές ουλές.\nΗ διάγνωση γίνεται με βάση την τυπική εικόνα του δέρματος.\nΤο ταινιοειδές σκληρόδερμα εμφανίζεται ως επιμήκης ταινία στα άνω ή κάτω άκρα.\nΗ νόσος καθώς εξελίσσεται μπορεί να προσβάλλει τον υποδόριο ιστό και οι ουλές να είναι βαθιές με συρρίκνωση των μυών ή και ολόκληρου του άκρου. Μερικές φορές το ταινιοειδές σκληρόδερμα μπορεί να προσβάλλει το πρόσωπο και το κρανίο. Οι εξετάσεις αίματος είναι συνήθως φυσιολογικές. Στο τοπικό σκληρόδερμα δεν εμφανίζεται προσβολή εσωτερικών οργάνων.\nΠοια είναι η θεραπεία για το τοπικό σκληρόδερμα;\nΗ θεραπεία στοχεύει στο να σταματήσουμε την εξέλιξη της φλεγμονής όσο το δυνατόν νωρίτερα. Μία τέτοια θεραπεία έχει πολύ μικρό αποτέλεσμα στο δέρμα που έχει ήδη υποστεί ουλοποίηση. Όταν όμως σταματήσει η εξέλιξη της φλεγμονής, το σώμα είναι σε θέση να απορροφήσει ξανά ένα μέρος του ινώδους ιστού και το δέρμα μπορεί να γίνει ξανά απαλό.\nΗ αντιμετώπιση κυμαίνεται από το να μην χορηγηθεί καμιά αγωγή μέχρι τη χρήση στεροειδών και μεθοτρεξάτης. Δεν υπάρχουν μελέτες που να έχουν αποδείξει την αποτελεσματικότητα κάποιας θεραπείας στο τοπικό σκληρόδερμα. Αυτές οι θεραπείες πρέπει να επιβλέπονται και να χορηγούνται από παιδορευματολόγο και/ή παιδοδερματολόγο.\nΗ νόσος συνήθως υποχωρεί από μόνη της, αλλά μπορεί να χρειαστεί κάποια χρόνια και μπορεί να ξαναεμφανιστεί.\nΣτο ταινιοειδές σκληρόδερμα μπορεί να είναι απαραίτητη μία πιο επιθετική αγωγή.\nΗ φυσιοθεραπεία είναι σημαντική στην περίπτωση του ταινιοειδούς σκληροδέρματος. Όταν το τεταμένο δέρμα βρίσκεται πάνω από μία άρθρωση, είναι σημαντικό να κρατάμε την κινητικότητα των αρθρώσεων κάνοντας εκτάσεις και μαλάξεις των μυών. Σε περιπτώσεις που έχει προσβληθεί ένα μόνο κάτω άκρο, μπορεί μετά την ουλοποίηση να έχουμε διαφορετικό μήκος (κοντότερο το πάσχον) γεγονός που θα προκαλέσει χωλότητα, δημιουργώντας συσπάσεις και πόνους στην πλάτη, στους μηρούς και στα γόνατα. Μία ανύψωση στο παπούτσι θα βοηθήσει να αποφευχθούν αυτές οι επιδράσεις.\nΟι μαλάξεις στις σκληρές περιοχές του δέρματος με ενυδατικές κρέμες βοηθούν στο να υποχωρήσει η σκληρότητα.\nΓια το πρόσωπο ειδικά, το μακιγιάζ μπορεί να βοηθήσει στο να καλυφθεί η δύσμορφη εμφάνιση. Στους Καυκάσιους, το δέρμα πρέπει να προστατεύεται από τον ήλιο με αντιηλιακό για να μη φαίνονται τόσο πολύ οι ουλές (που δε μαυρίζουν από τον ήλιο).


Τα 10 καλύτερα ξενοδοχεία κοντά σε: The Great Blasket Centre and Island\nΤα καλύτερα ξενοδοχεία κοντά σε: The Great Blasket Centre and Island, Dunquin\nThe Great Blasket Centre and Island: Διαβάστε κριτικές\n92 από 837 καταλύματα ταιριάζουν με τα φίλτρα που έχετε επιλέξει. Απαλοιφή όλων των φίλτρων\nΦίλτροΣε οποιαδήποτε απόσταση από: The Great Blasket Centre and Island\n12,9 χλμ. από The Great Blasket Centre and Island\n13,3 χλμ. από The Great Blasket Centre and Island\n13,2 χλμ. από The Great Blasket Centre and Island\n25,3 χλμ. από The Great Blasket Centre and Island\n25,9 χλμ. από The Great Blasket Centre and Island\n26,7 χλμ. από The Great Blasket Centre and Island\n28,6 χλμ. από The Great Blasket Centre and Island\n36,7 χλμ. από The Great Blasket Centre and Island\n39,3 χλμ. από The Great Blasket Centre and Island\n65,9 χλμ. από The Great Blasket Centre and Island\n46,4 χλμ. από The Great Blasket Centre and Island\n53,9 χλμ. από The Great Blasket Centre and Island\n53,8 χλμ. από The Great Blasket Centre and Island\n51,3 χλμ. από The Great Blasket Centre and Island\n66,2 χλμ. από The Great Blasket Centre and Island\n48,8 χλμ. από The Great Blasket Centre and Island\n51,0 χλμ. από The Great Blasket Centre and Island\n51,8 χλμ. από The Great Blasket Centre and Island\n54,0 χλμ. από The Great Blasket Centre and Island\n57,3 χλμ. από The Great Blasket Centre and Island\n51,6 χλμ. από The Great Blasket Centre and Island\n55,6 χλμ. από The Great Blasket Centre and Island\n53,5 χλμ. από The Great Blasket Centre and Island\n55,0 χλμ. από The Great Blasket Centre and Island\n53,6 χλμ. από The Great Blasket Centre and Island


Προγράμματα που σας προτείνω για το android\nΠρογράμματα που αξίζουν για το android\nΕπίτηδες δεν αναφέρω τα γνωστά όπως Foursquare (σχολιάζεις / διαβάζεις κριτικές για μαγαζιά), Skype, Facebook (βάλτε το Facebook lite αν το κινητό σας είναι παλιό ή παραφορτωμένο. Μόνο ελλάτωμα πως δεν βλέπετε video), soundhound (βρήσκει ποιό τραγούδι ακούς αυτή την στιγμή), shazam (το ίδιο με soundhound) κ.ο.κ.\nΠαιχνίδια αναφέρω στο τέλος της σελίδας.\nΑν (και μόνο αν) σας περισσεύει μνήμη (π.χ. έχετε 1G Ram) ίσως σας κάνει το TuneIn Radio. Διαφορετικά δοκιμάστε το MR recorder που αντιγράφει και το stream. Δυστυχώς νομίζω πως είναι προβληματικό και κάνει διακοπές κάποιες φορές.\nΑκόμη ένα προβληματικό πρόγραμμα (πρέπει να μαντέψεις πως λειτουργεί το γραφικό περιβάλλον - καλή υπομονή) αλλά που είναι άριστο για εγγραφές (τις ονοματίζει αυτόματα) είναι το StreamGetter.\nΙδιαίτερη (καλή) περίπτωση είναι το spotify, όπου ακούς μουσική από έτοιμες λίστες, δημιουργείς δικές σου και ακούς μουσική προ-αποθηκευμένη στο διαδίκτυο. Καλύτερη εμπειρία σε tablet γιατί σε κινητά η αναπαραγωγή γίνεται τυχαία.\nΑν τακτοποιείτε την μουσική σας σε φακέλους το EZ folder Player την αναγνωρίζει και την παίζει. Για προχωρημένους χρήστες που θέλουν DLNA μου άρεσε το BubbleUPNP.\nΣτην πραγματικότητα δεν βρήκα κάποιο που να μου αρέσει. Δοκιμάστε το Android Download Manager\nColor Notes. Άριστο σημειωματάριο. Περιστασιακά κρατάς backup, κλειδώνεις σημειώσεις με κωδικό.\nGoogle Keep, για σημειώσεις στο cloud της Google. Υπάρχει πρόσβαση και μέσω του υπολογιστή στο διαδίκτυο.\nQuickOffice. Ακόμη ένα καλό πρόγραμμα από την Google για έγγραφα office. Το απέσυρε η Google. Ίσως σας είναι χρήσιμα τα online docs / sheet, όπου θα έχετε μέσω διαδικτύου πρόσβαση από υπολογιστή / tablet / κ.ο.κ. Τα υπόλοιπα για δουλειές γραφείου τα βρήκα απαράδεκτα. Πολύ χρήσιμο και το Google Drive για διαδυκτιακά αρχεία σαν το dropbox.\nPhoto Editor, αν και είναι καλό έχει ελλείψεις και το συνοδεύω με το Aviary.\nBrowser (πλοηγός) για εξοικονόμηση mobile data\nΑν σερφάρετε στο διαδίκτυο με την κινητή τηλεφωνία αντί με wifi και θέλετε να εξοικονομήσετε πολλά Mbytes δοκιμάστε την opera.\nOpen Intents file manager. Zarchiver, συμπιεστής αρχείων.\nCSipSimple. Επιτρέπει εγγραφή κλήσης και έχει καλό integration με το λειτουργικό.\nΤο μόνο πρόγραμμα που βρήκα να παίζει .sub/.idx υπότιτλους: VLC. Αν έχετε τηλεόραση ή PS3 που υποστηρίζει το YouTube Remote θα το απολαύσετε.\nΕρωτεύτηκα αυτό το πρόγραμμα, εκτός του ότι κάνει καταπληκτική δουλειά για αγώνες πίστας, είναι και καταπληκτικός logger. RaceChrono.\nΤεχνοκρατικό με αρκετές δυσκολίες και παραξενιές, αλλά βοηθάει. Είναι το φοβερό osmand (περισσότερες λεπτομέρειες εδώ). Επειδή είναι δύχρηστο (τεχνοκρατικό για την ακρίβεια), πολύ καλά είναι και το Navmii, δοκιμάστε και του skobbler (απαιτεί διαδίκτυο ή 1€) και το MapFactor. Σε όλες τις περιπτώσεις θα πρέπει να κατεβάσετε χάρτες και άλλα δεδομένα όπως ομιλία. Και όχι δεν προτείνω το Here maps και το google maps, αλλά τα παραπάνω επειδή χρησιμοπούν το openstreetmap. Έναν χάρτη κοινοκτημοσύνης (open data) και όχι κλειστά data της Google ή της Nokia.\nBluetooth GPS (αν έχετε εξωτερικό δέκτη bluetooth GPS).\nGeotagging ή tracking κάνουμε όταν θέλουμε να αποθηκεύσουμε την διαδρομή μας. Το tracks της Google είναι πολύ καλό. Ειδικά σε συνδυασμό με το Google Earth, είναι ενδιαφέρον το play button. Για raw data υπάρχει και το nmea recorder. Θα πρέπει να μετατρέψετε τα nmea δεδομένα σε gpx. Σε linux χρησιμοποιώ το gpsbabel.\nAndroid Lost. Σου έκλεψαν το κινητό; Βρες το! (στην πραγματικότητα σταμάτησε να δουλεύει σε εμένα, δοκιμάστε κάποια άλλη - ενεργοποιήστε το device manager απότις ρυθμίσεις > Ασφάλεια > device administrators (διαχειρηστές συστήματος))\nBKTaskManager. Αν και είναι δημοφιλές το Clean Master, προτιμώ τα BKTaskManager (σε Android 6 δεν δούλεψε, ήθελε ειδικές άδειες, βαρέθηκα να το ψάξω), διότι το Clean Master έχει φρικαλέες απαιτήσεις (διαβάζει επαφές, sms κ.ο.κ.)\nΔεν μου αρέσει να κλειδώνει αυτόματα το κινητό, έτσι έβαλα το Screen Lock Widget για να το κλειδώνω χειροκίνητα.\nΦακός Led. Απαιτεί ανοιχτή οθόνη. Λόγω του λειτουργικού σβήνει (κολλάει) όταν κλείνει η οθόνη. Με cyanogenmod και το ενσωματομένο torch, λύνεται το πρόβλημα - όπως και πολλά άλλα.\nΕίστε μακρυά από το μωρό και θέλετε να σας καλέσει το κινητό αν ξυπνήσει; Δοκιμάστε BabyMonitor και Free Baby Monitor.\nFTP / SFTP client. View Web Source, ssh client, VPN, δύσχρηστο αλλά κάνει την δουλειά: rsync.\nΑν δεν έχετε ορθογραφικό έλεγχο μπορείτε να βάλετε το hacker's keyboard μαζί με το ελληνικό λεξικό.\nΙδιαίτερο παιχνίδι με καταπληκτική μουσική είναι το Osmos αν σας αρέσει το αγοράζετε.\nΜε αυτό το παιχνίδι έφαγα το κόλλημα της ζωής μου. Το είχα παίξει σε υπολογιστή, δεν ξέρω αν βολεύει με αφή σε κινητό. Λογικά θα είναι τέλειο σε tablet. World of Goo, (αγορά).\nΔεν ασχολήθηκα όσο ήθελα αλλά φαίνεται καλό. Pocket Rally lite. Πολλοί γράφουν παράπονα για τον χειρισμό. Είναι επειδή έχουν συσκευή που δεν έχει γυροσκοπικό αισθητήρα με ακρίβεια. Το αγοράζετε εδώ.\nΑυτό το παιχνίδι το αγόρασα και μου άρεσε αν και λίγο δύσκολο. Μπορείτε να το δοκιμάσετε δωρέαν: Sky Gamblers: Rise of Glory. Πολύ καλό στο multiplayer (παίζετε με άλλους στο διαδίκτυο. Στην αρχή θα χάνετε, πρέπει να το αγοράσετε ώστε να αποκτήσετε καλό αεροπλάνο). Αν θέλετε κάτι σύγχρονο (δεν το δοκίμασα) δοκιμάστε το Sky Gamblers: Air Supremacy.\nΤο έχω παίξει σε iOS, αλλά λογικά και σε android θα είναι εξαιρετικό: Real Racing 3.\nΘυμάμαι είχα παίξει demo και μου άρεσε. Total War Battles. (στρατηγικής)\n13 Απρ 2014: προσθήκη για παιχνίδια και διόρθωση μερικών ορθογραφικών.\n17 Ιου 2014: Opera, skobbler, mapfactor.\n10 Αυγ 2014: Κατάργηση Quickoffice.\n14 Αυγ 2014: Babymonitor + ορθογραφικά\n28 Σεπ 2014: Χμμ... δεν καταργήθηκε το QuickOffice; Το βλέπω ακόμη στο play store (ευτυχώς)\n24 Απρ 2017: Κατάργηση QuickOffice, BKTaskManager special ops.


Σχόλιο για το βιβλίο "Ο ΑΝΑΣΤΑΣΗΣ ΚΑΙ Η ΟΥΡΑ ΤΗΣ ΣΤΑΣΗΣ"\nΑυτό το βιβλίο έχει πολλές επαναλήψεις και το καθιστούν βαρετό. Η εικογράφιση είναι ωραία , αλλά γρήγορα χασαμε το ενδιαφέρον μας.\nΣχόλιο για το βιβλίο "ΤΟ ΜΩΡΟ ΠΟΥ ΤΟΥ ΚΛΕΨΑΝΕ ΤΟ ΜΠΙΜΠΕΡΟ"\nΗ εικονογράφιση είναι άψογη αλλά δεν είναι να το διαβασεις σε μικρά παιδιά. Σε καποιες σελίδες μιλάει για "μπαζουκας και φλογοβόλα" , αλλού " για κάποιους που ρίχνουνε στρυχνίνη στων συνενόχων τα μαρτινι.." . Οταν ήταν πιο μικρός ο γιος μου του το διαβαζα και δεν καταλαβαινε (καλυτερα κιόλας) αλλά του άρεσε ο λόγος που ήταν έμμετρος. Τώρα που έχει μεγαλώσει με ρωτάει ό,τι δεν καταλαβαίνει αλλά τι να του εξηγησω τι είναι η στρυχνίνη?\nΣχόλιο για το βιβλίο "Ο ΛΟΥΚΟΥΛΟΣ ΤΡΩΕΙ ΜΠΑΛΟΝΙΑ"\nΑυτό το βιβλίο δεν τράβηξε το ενδιαφέρον του γιου μου , ουτε το δικό μου..θεωρώ οτι δεν είναι απο τα καλύτερα του Τριβιζά, ο λόγος του είναι όλο επαναληψεις και αυτό είναι κουραστικό. Το άλλο βιβλίο της σείρας "ο λουκουλος τρώει βότσαλα" είναι κάπως καλύτερο.\nΣχόλιο για το βιβλίο "ΤΟ ΧΕΙΜΩΝΟΣΠΙΤΟ (+CD)"\nΑυτό το βιβλίο είναι σκέτο ποίημα!καλογραμμένο , με άριστη εικονογράφιση περνάει με ωραίο τρόπο μηνυματα στα παιδιά για τις αξίες τις ζωής.


Απέραντο hotspot μεταναστών θέλει την Ελλάδα η Ευρωπαϊκή Ένωση ~ BORDERNEWS.GR\n12/02/2020 11:40:00 π.μ. Border News No comments\nΠρόσφατα η Επίτροπος Εσωτερικών Υποθέσεων της ΕΕ, Ίλβα Γιόχανσον, ζήτησε από τη FRONTEX να συγκαλέσει έκτακτο διοικητικό συμβούλιο, προκειμένου «να συζητηθούν οι ισχυρισμοί για παράνομες επαναπροωθήσεις μεταναστών στην Ελλάδα και η προστασία των θεμελιωδών δικαιωμάτων». Η πρωτοβουλία αυτή ελήφθη σε συνεννόηση με την Πρόεδρο της Ευρωπαϊκής Επιτροπής κ. Φον ντερ Λάιεν και ήλθε σε απάντηση σχετικών καταγγελιών που διατυπώθηκαν από διάφορες ΜΚΟ.\nΤι μας δείχνουν τα επίσημα στοιχεία\nΥπάρχουν όμως και επίσημα στοιχεία που δείχνουν ότι οι παράνομες μεταναστευτικές ροές που φθάνουν στην Ελλάδα δεν είναι στην πλειονότητά τους προσφυγικές. Αυτό φαίνεται από το ποσοστό των (πρωτοβάθμιων) θετικών απαντήσεων στα αιτήματα ασύλου. Το ποσοστό αυτό στην Ελλάδα το 2020 μειώθηκε περίπου στο 40% ως συνέπειακαι της κυβερνητικής αλλαγής. Ακόμη πιο χαμηλά βρίσκεται ο ευρωπαϊκός μέσος όρος, αφού σύμφωνα με την Eurostat το 2019 το ποσοστό των θετικών απαντήσεων σε αιτήματα ασύλου ήταν 38%.\nΦαίνεται λοιπόν ότι από τους καταφθάνοντες μετανάστες στην Ευρώπη, οι έχοντες προσφυγικό προφίλ αποτελούν μειονότητα.\nΕπίσης, λίγο μπορούν να εισφέρουν στο δημογραφικό πρόβλημα της Ευρώπης, αφού δεν είναι πληθυσμοί ισορροπημένοι κατά φύλο. Δηλαδή, κατά κανόνα δεν μας έρχονται οικογένειες ή ζευγάρια, αλλά νεαροί άνδρες, οι οποίοι στην πραγματικότητα επιδιώκουν να μεταναστεύσουν παράνομα στην Ευρώπη, προσποιούμενοι τους «πρόσφυγες». Κάνουν δηλαδή αυτό που τους έχει δασκαλέψει ένα ολόκληρο σύστημα διακίνησης, το οποίο έχει θεριέψει και τρέφεται από τη νέα «μεγάλη μπίζνα» της παράνομης μετανάστευσης.\nΕνώ όμως η ΕΕ απαιτεί από την Ελλάδα να κρατά ανοικτά τα ανατολικά σύνορά της, την ίδια ώρα λαμβάνει μέτρα για να σφραγίσει τα βόρεια σύνορα της. Διότι στην πράξη αυτό κάνει, έχοντας τοποθετήσει κλιμάκια της Frontex σε αλβανικό και σκοπιανό έδαφος, ήδη από τον Μάιο του 2019.\nΗ επίσημη δικαιολογία βέβαια είναι ότι οι δυνάμεις αυτές έχουν αποστολή να ελέγξουν το διασυνοριακό έγκλημα. Στην πράξη όμως σκοπός τους είναι να αναχαιτίσουν πιθανές διαρροές μεταναστών προς την Κεντρική Ευρώπη. Τον Ιούλιο του 2020 δημιουργήθηκε μάλιστα και μια δεύτερη «γραμμή ανάσχεσης» με τοποθέτηση δυνάμεων της Frontex στο Μαυροβούνιο.\nΕν πάση περιπτώσει, αν η ΕΕ ενδιαφέρεται τόσο πολύ για τα ανθρώπινα δικαιώματα, ας δημιουργήσει ευρωπαϊκά προξενεία στην Τουρκία, στα οποία θα μπορούν να αιτούνται άσυλο κανονικά, με τα χαρτιά τους, όσοι το επιθυμούν.\nΜε αυτό τον τρόπο δεν θα κινδυνεύουν, διασχίζοντας τη θάλασσα, ούτε θα ταλαιπωρούνται σε καταυλισμούς στα ελληνικά νησιά. Έτσι βέβαια μπορεί οι ΜΚΟ και οι δουλέμποροι να μην έχουν πλέον «αντικείμενο εργασιών», αλλά το κέρδος από ανθρωπιστική σκοπιά θα είναι μεγάλο.\nΗ ελληνική κυβέρνηση έχει όμως πρωτίστως υποχρέωση απέναντι στους Έλληνες πολίτες, για την ασφάλεια και την ευημερία των οποίων οφείλει να μεριμνά. Όσοι έχουν τις δικές τους και απολύτως σεβαστές ευαισθησίες, καλόν θα ήταν να τις δείξουν έμπρακτα και όχι μέσω τρίτων.\nΔιότι δεν μπορεί η ΕΕ επειδή μας δίνει κάποια χρήματα να μετατρέπει την Ελλάδα σε έναν κλειστό θάλαμο υποδοχής των παράνομων μεταναστευτικών ροών που μέσω Τουρκίας καταφθάνουν στην Ευρώπη. Ούτε η ελληνική κοινωνία μπορεί να δεχτεί τον αναγκαστικό εποικισμό που της επιβάλλει η Τουρκία με ευρωπαϊκή χρηματοδότηση.\nΣτο κάτω της γραφής έχουν και οι Έλληνες τα δικαιώματά τους και ανάμεσα σε αυτά, έχουν το δικαίωμα να αποφασίσουν σε ποια χώρα θα ζήσουν αύριο τα παιδιά τους.


ROMIANEWS: Επιστροφή στο χωράφι.\nΜε την ανεργία να χτυπά κόκκινο, οι νεοέλληνες επιστρέφουν στην ύπαιθρο αξιοποιώντας πατρικά ή εξοχικά, όπως έγραψε ο Ανδρέας Ρουμελιώτης στο σαββατιάτικο φύλλο της «Ε», γεγονός που επιβεβαιώνεται από την έρευνα της ΠΑΣΕΓΕΣ, που αναδημοσιεύτηκε από το γερμανικό περιοδικό «Focus».\n«Υπάρχει σαφής τάση επιστροφής κυρίως στις μεσαίες ηλικίες, που είχαν εργασία αλλά κατέρρευσε ο τομέας στον οποίο εργάζονταν. Η κατάρρευση του τομέα κατασκευών στην Κρήτη, π.χ., στρέφει εργαζομένους στην αγροτική παραγωγή.\nΥπάρχει ένα κύμα συνταξιούχων και δημοσίων υπαλλήλων, οι οποίοι δείχνουν ενδιαφέρον για την αγροτική παραγωγή και κυρίως για τα κηπευτικά, που είναι πιο απλή καλλιέργεια. Χρειάζεται, όμως, να υπάρχει μια μόνιμη συμβουλευτική υπηρεσία από το κράτος, για γεωργικές επενδυτικές συμβουλές», λέει ο γενικός διευθυντής της ΠΑΣΕΓΕΣ, Γιάννης Τσιφόρος.\nΣύμφωνα με τη μελέτη, τα προηγούμενα δύο χρόνια περίπου 40.000 νέοι αγρότες δραστηριοποιήθηκαν στη γεωργία, μετά την προηγούμενη μείωση αγροτικού δυναμικού την περίοδο 2005-8. Κι ενώ η ανεργία αυξήθηκε πάνω από 15% σε όλους τους κλάδους, φέτος στη γεωργία η απασχόληση αυξήθηκε 6,1%. Ο αριθμός απασχολουμένων αυξήθηκε κυρίως στις ηλικίες μεταξύ 14 και 44 χρόνων. Στα νησιά του νότιου Αιγαίου αυξήθηκε κατά 55%, στην Κρήτη κατά 31% και στα Ιόνια νησιά κατά 20%. Το 95% των νεοεισερχόμενων δραστηριοποιούνται σε γεωργία και κτηνοτροφία και το 5% στην αλιεία.\nΟι νεοαγρότες ζητούν πληροφορίες από υπηρεσίες του υπουργείου Αγροτικής Ανάπτυξης και αγροτικά ινστιτούτα, την ΠΑΣΕΓΕΣ, συνεταιρισμούς κι Ενώσεις Αγροτικών Συνεταιρισμών ή ενημερώνονται από το Διαδίκτυο.\nΡωτούν συνήθως: Τι μπορώ να καλλιεργήσω στην περιοχή που βρίσκομαι; Τι είδους λιπάσματα πρέπει να χρησιμοποιήσω; Ποιες καλλιέργειες αποδίδουν μεγαλύτερο εισόδημα; Στρέφονται συνήθως στη βιολογική γεωργία ή ειδικεύονται στην εκτροφή σαλιγκαριών, την καλλιέργεια μανιταριού τύπου τρούφας και της ροδιάς.\nΑναρτήθηκε από ROMIANEWS στις 8:26 μ.μ.


Επιδείνωση του καιρού από το βράδυ: Βροχές και βοριάδες έως τη Τετάρτη | Ελλάδα Ειδήσεις\nΓΡΑΦΕΙ: THETOC TEAM published 24 Νοε. 20 (16:43) | update: 24 Νοε. 20 (19:55)\nΆλλαξε σήμερα το σκηνικό του καιρού με τοπικές βροχές στη νότια νησιωτική χώρα, ενώ από τις βραδινές ώρες αναμένεται να βρέξει σύμφωνα με την ΕΜΥ στα ανατολικά ηπειρωτικά. Παράλληλα, προβλέπονται και μεμονωμένες καταιγίδες στην Κρήτη και τα Δωδεκάνησα.\nΟι άνεμοι πνέουν βορειοανατολικοί και από αργά το απόγευμα στο Αιγαίο θα ενισχυθούν σε 6 με 7 μποφόρ.\nΑντίστοιχο θα είναι το σκηνικό και τη Τετάρτη, με τοπικές βροχές στα ανατολικά, τα νότια και τα Δωδεκάνησα, ενώ νωρίς το πρωί στην Κρήτη θα σημειωθούν και πάλι μεμονωμένες καταιγίδες.\nΣτις υπόλοιπες περιοχές ο καιρός προβλέπεται γενικά αίθριος αν και οι άνεμοι θα πνέουν βορειοανατολικοί, με ένταση στο Αιγαίο 7 τοπικά 8 μποφόρ. Η θερμοκρασία θα σημειώσει μικρη πτώση κυρίως στα κεντρικά και τα βόρεια και τις πρωινές ώρες στα βόρεια ηπειρωτικά θα σημειωθεί κατά τόπους παγετός.\nΌπως αναφέρει μάλιστα το meteo, ο υδράργυρος θα πέσει 3 - 6 βαθμούς.\nΑναλυτικά η πρόγνωση του καιρού για την Τετάρτη 25 Νοεμβρίου


Υφυπουργός Φορολογικής Πολιτικής και Δημόσιας Περιουσίας - Υπουργείο Οικονομικών\nΥφυπουργός Οικονομικών, Φορολογικής Πολιτικής και Δημόσιας Περιουσίας Υφυπουργός Οικονομικών, Φορολογικής Πολιτικής και Δημόσιας Περιουσίας\nΟ Απόστολος Φ. Βεσυρόπουλος, γεννήθηκε στη Βέροια στις 29 Μαΐου 1966.\nΣτις αυτοδιοικητικές εκλογές του 2006, εκλέγεται Νομαρχιακός Σύμβουλος της Νομαρχιακής Αυτοδιοίκησης Ημαθίας. Στη Νομαρχία Ημαθίας διετέλεσε Α΄ Αντινομάρχης την περίοδο 2007 – 2008 με αρμοδιότητες στις Διευθύνσεις Αγροτικής Ανάπτυξης, Οικονομικών, Εμπορίου και Προστασίας του καταναλωτή, ενώ στις αυτοδιοικητικές εκλογές του 2010, εκλέγεται Δημοτικός Σύμβουλος στο Δήμο Βέροιας.\nΣτις εκλογές του 2012, εξελέγη Βουλευτής με τη Νέα Δημοκρατία στην εκλογική περιφέρεια Ημαθίας. Στις εκλογές του Ιανουαρίου του 2015 εξελέγη πρώτος σε σταυρούς προτίμησης Βουλευτής ενώ ήταν επικεφαλής του ψηφοδελτίου στις εκλογές του Σεπτεμβρίου του 2015. Στις εκλογές της 7ης Ιουλίου του 2019, επανεξελέγη πρώτος σε σταυρούς προτίμησης.\nΑπό το 2015 ήταν Υπεύθυνος του Τομέα Φορολογικής Πολιτικής της Νέας Δημοκρατίας. Μετά τις αλλαγές που πραγματοποιήθηκαν από τον Πρόεδρο της Νέας Δημοκρατίας, ο κ. Βεσυρόπουλος είχε οριστεί Αν. Τομεάρχης Οικονομικών, με αρμοδιότητα τη φορολογική πολιτική.\nΕίναι οικονομολόγος, απόφοιτος του τμήματος Διοίκησης Επιχειρήσεων & Οργανισμών του Ελληνικού Ανοικτού Πανεπιστημίου και της Σχολής Διοίκησης και Οικονομίας του A.Τ.Ε.Ι Λάρισας. Έχει περατώσει τον κύκλο σπουδών του μεταπτυχιακού προγράμματος του τμήματος Λογιστικής και Χρηματοοικονομικής του Πανεπιστημίου Μακεδονίας. Είναι κάτοχος μεταπτυχιακού διπλώματος του τομέα Δημοσίου Δικαίου και Πολιτικής Επιστήμης, της Νομικής σχολής, του Δημοκρίτειου Πανεπιστημίου Θράκης (φορολογικό δίκαιο). Είναι υποψήφιος διδάκτωρ στη Νομική Σχολή του Δημοκριτείου Πανεπιστημίου Θράκης, στον Τομέα Δημοσίου Δικαίου και Πολιτικής Επιστήμης (φορολογικό δίκαιο).\nΕργάστηκε για αρκετά χρόνια στον ιδιωτικό τομέα, και έπειτα από διαγωνισμό του ΑΣΕΠ, διορίστηκε στο Υπουργείο Οικονομικών και εργάστηκε ως εφοριακός στη ΔΟΥ Βέροιας.\nΣτη Βουλή των Ελλήνων συμμετείχε στην Διαρκή Επιτροπή Οικονομικών Υποθέσεων, στην Επιτροπή Απολογισμού και Γενικού Ισολογισμού του Κράτους και ελέγχου της εκτέλεσης του Προϋπολογισμού του Κράτους και στην Υποεπιτροπή με θέμα «Το χρέος και η απομείωσή του» ενώ έχει διατελέσει πρόεδρος και γραμματέας στην Διαρκή Επιτροπή Οικονομικών Υποθέσεων της Βουλής, γραμματέας στην Επιτροπή Απολογισμού και Γενικού Ισολογισμού του Κράτους και ελέγχου της εκτέλεσης του Προϋπολογισμού του Κράτους και μέλος στην Ειδική Μόνιμη Επιτροπή Έρευνας και Τεχνολογίας.\nΕίναι παντρεμένος με την καθηγήτρια Κατερίνα Κατσαβού και πατέρας δύο παιδιών.\nΣτον Υφυπουργό Οικονομικών Απόστολο Βεσυρόπουλο, έχει ανατεθεί η άσκηση των ακόλουθων αρμοδιοτήτων:\nα) Της Γενικής Γραμματείας Φορολογικής Πολιτικής και Δημόσιας Περιουσίας,\nβ) της εποπτείας των κάτωθι νομικών προσώπων:\ni) της Επιτροπής Ολυμπίων και κληροδοτημάτων,\nii) του Βαρβακείου Ιδρύματος,\niii) της Επιτροπής Λογιστικής Τυποποίησης και Ελέγχων (Ε.Λ.Τ.Ε.).\nΔιεύθυνση: Καραγιώργη Σερβίας 10, Αθήνα 10184\nΤηλ: 210 3375718 – 719 – 788


Η πλάγια μυατροφική σκλήρυνση, γνωστή και ως νόσος του κινητικού νευρώνα, είναι ανίατη και άγνωστης αιτιολογίας νευροεκφυλιστική πάθηση που προκαλεί δυσκολία στην ομιλία, στην κατάποση και τελικά στην αναπνοή. Τουλάχιστον εννέα στις δέκα περιπτώσεις θεωρούνται κληρονομικές. Eγινε ευρύτερα γνωστή όταν από αυτή προσβλήθηκαν ο Αμερικανός αθλητής του μπέιζμπολ Λου Γκέρινγκ και αργότερα ο διάσημος Βρετανός φυσικομαθηματικός Στίβεν Χόκινγκ. Οι γιατροί και ερευνητές στην Ολλανδία, με επικεφαλής τον καθηγητή Γνωσιακής Νευροεπιστήμης Νικ Ράμσεϊ του Ιατρικού Κέντρου του Πανεπιστημίου της Ουτρέχτης, έκαναν τη δημοσίευση στο αμερικανικό ιατρικό περιοδικό New England Journal of Medicine.\nΒίζερ: Πολύ πιθανό η Ελλάδα να πάρει ελάφρυνση του χρέους


H καθημερινή επιρροή της Σελήνης από 6/12 έως 8/12 - Astrology.gr\nΗΛΙΟΣ - 03° 17' 25" ΖΥΓΟΣ\nΣΕΛΗΝΗ - 01° 40' 23" ΔΙΔΥΜΟΙ\nΕΡΜΗΣ - 25° 24' 48" ΖΥΓΟΣ\nΑΦΡΟΔΙΤΗ - 17° 26' 16" ΣΚΟΡΠΙΟΣ\nΑΡΗΣ - 07° 14' 18" ΖΥΓΟΣ\nH καθημερινή επιρροή της Σελήνης από 6/12 έως 8/12\nΣελήνη στον Υδροχόο – Θέλω να πιάσω ουρανό\nΈνα ευχάριστο και εξωστρεφές διήμερο είναι αυτό που ακολουθεί, καθώς η Σελήνη περνάει στον Υδροχόο σήμερα 6/12 στις 8.54 το πρωί.\nΗ καλοπροαίρετη διάθεσή μας, με τη σκανδαλιάρικη χροιά και την ευχάριστη έκφραση, οφείλεται αρχικά στην αρμονική όψη με τον Ερμή στις 12.09 το μεσημέρι, που πέρασε στον παιχνιδιάρη Τοξότη.\nΗ μέρα από το πρωί ως το απόγευμα προσφέρεται για χαλαρές συζητήσεις απολαμβάνοντας τον καφέ μας κατά προτίμηση με φίλους, φιλοσοφώντας, θεωρητικολογώντας και ανταλλάσσοντας απόψεις.\nΧρήσιμες πληροφορίες μπορεί να έρθουν στα αυτιά μας, ειδήσεις και νέα, ενώ η φιλική διάθεση που επικρατεί μας κοινωνικοποιεί άριστα.\nΌτι και να κάνουμε, ακόμα και αν δουλεύουμε σκληρά, θα βρούμε χρόνο να χαλαρώσουμε και να απολαύσουμε την ευδιαθεσία της ημέρας.\nΣτις 10.58 το βράδυ η αρμονική όψη με τον Ουρανό που επηρεάζει από το απόγευμα, τονίζει την περιπετειώδη διάθεση της ημέρας και την τάση να πρωτοτυπήσουμε, αφήνοντας πίσω έστω και πρόσκαιρα τη ρουτίνα και τα προβλήματα.\nΤο βράδυ είναι ιδανικό για έξοδο από το σπίτι και συνεύρεση με φίλους και ανθρώπους που είμαστε σε μια ομάδα ή έχουμε κοινούς στόχους.\nΣτις 7/12 στις 10.03 το πρωί η μέρα ανοίγει με την αρμονική όψη με τον Ήλιο διατηρώντας την καλή διάθεση, έχοντας όρεξη να ασχοληθούμε με όσα περισσότερα μπορούμε, αλλά να μην καταφέρουμε να τα τελειώσουμε, παρατώντας τα για ένα παρατεταμένο διάλλειμα.\nΤο χιούμορ και η ειλικρίνεια είναι αυτά που χρωματίζουν και τις δύο αυτές ημέρες χωρίς πλεονάσματα συναισθηματισμού.\nΣτις 2.10 το μεσημέρι η δυσαρμονική συνάντηση με τον Κρόνο μας φρενάρει στο υπόλοιπο της ημέρας αν έχουμε παρεκτραπεί ή αν έχουμε να φέρουμε εις πέρας κάτι που αναλάβαμε, υπενθυμίζοντάς μας πως καλή η ξενοιασιά και η ανεμελιά, αλλά η συνέπεια οφείλει πάντα να είναι παρούσα.\nΣτις 8/12 στις 10.35 το πρωί η Σελήνη περνάει στους Ιχθύες, ανατρέποντας τα σχέδια συνέχισης της εφηβικής εκδρομής μας.\nΥδροχόοι, Ζυγοί, Δίδυμοι, Κριοί και Τοξότες απολαμβάνετε ένα θαυμάσιο διήμερο πιλοτάροντας το αεροπλάνο της καρδιάς σας βγαίνοντας και εκτός πορείας, προκειμένου να χαζέψετε όση περισσότερη θέα μπορείτε. Βεβαιωθείτε μόνο για τα καύσιμα αν είναι αρκετά.\nΛέοντες, Σκορπιοί και Ταύροι ακολουθείτε το ρεύμα, αλλά πάντα ανησυχείτε για το αν θα σας βγει σε καλό.\nΚαρκίνοι, Αιγόκεροι, Παρθένοι και Ιχθύες αφεθείτε στο ταξίδι και μην κλείνετε τα μάτια στις προκλήσεις και στα ρίσκα.


Η παράστασή μας στο Χαμόγελο του Παιδιού στον Καρέα (17-02-2019) | Όμιλος Εξυπηρετητών\nΣτο σπίτι του Χαμόγελου του Παιδιού στον Καρέα η χαρά και η αγάπη περισσεύουν. Νιώσαμε αμέσως σαν το σπίτι μας. Mετά τις προηγούμενες παραστάσεις μας, τα “Δώρα του Βασιλιά» και την «Χιονάτη», σειρά είχε να ζωντανέψει η Θαυματοπολιτεία με τους ήρωές της σ´ένα μικρό κουκλίστικο δωμάτιο που ήταν ακριβώς αυτό που χρειαζόταν εκείνη την αποκριάτικη Κυριακή για να γίνουμε όλοι μια μεγάλη παρέα.\nΤα παιδιά μπήκαν στο νόημα αμέσως. «Αυτοί οι μεγάλοι δεν καταλαβαίνουν ποτέ τίποτα» έλεγαν συνεχώς στο μικρό Θαύμα και το παρακινούσαν να συνεχίσει να ψάχνει αυτόν που θα του εξηγούσε «πώς να γίνει το μεγάλο Θαύμα που είναι ήδη»\nΕκεί που η γλύκα και οι αγκαλιές περισσεύουν δεν χρειάζονται λόγια πολλά. “Μα πόσο όμορφα! Σας ευχαριστούμε και σας περιμένουμε στην επόμενη παράσταση”.\nΟι καρδιές ανοίγουν, οι ντροπές γίνονται κελαρυστά γελάκια και το τελευταίο που μένει είναι μικρά χεράκια που γνέφουν “αντίο” λίγο πριν κλείσει η πόρτα του Χαμογελόσπιτου και η Ομάδα επιστρέψει στην βάση της ως το επόμενο ταξίδι.\n“Εμείς, σας ευχαριστούμε! Είστε υπέροχοι! Θα τα ξαναπούμε”.


Σάλτσινο: Ο Γιώργος Παπανδρέου μιλάει για όλους και για όλα\nΟ Γιώργος Παπανδρέου μιλάει για όλους και για όλα\nΤην πρώτη του συνέντευξη σε ελληνικό μέσο τρία χρόνια μετά την παραίτησή του από την Γ. πρωθυπουργία της χώρας παραχώρησε στον Βασίλη Μούρτη και στο Αθηναϊκό Πρακτορείο Ειδήσεων ο Γιώργος Παπανδρέου. Ο Πρόεδρος του Κινήματος Δημοκρατών Σοσιαλιστών μιλάει για όλους και για όλα σε μια συνέντευξη που θα συζητηθεί.\nΟ κ. Παπανδρέου μιλάει στη συνέντευξή του για το Κίνημα Δημοκρατών Σοσιαλιστών, για τη διακυβέρνησή του, τις δύσκολες αποφάσεις για το μνημόνιο, τον κίνδυνο της χρεοκοπίας αλλά και τη σημερινή κατάσταση.Το πλήρες κείμενο της συνέντευξης του κ. Παπανδρέου έχει ως εξής:\n1. Κύριε Πρόεδρε, επανέρχεστε 2,5 χρόνια μετά, με την ίδρυση ενός νέου κόμματος, για να κάνετε τι; Να αποκαταστήσετε τη ζημιά που σας καταλογίζουν ότι έχετε κάνει στη χώρα και τους πολίτες της; Ποιο ακριβώς είναι το κίνητρό σας;\nΚίνητρο μου, κύριε Μούρτη, είναι να συμβάλλω με όλες μου τις δυνάμεις στην πορεία μετάβασης στην Μεταπελατειακή Ελλάδα. Με οδηγό ένα όραμα: να οικοδομήσουμε μια Ελλάδα Δικαιοσύνης και Δημιουργίας. Αυτό το όραμα για να επιτευχθεί απαιτούνται μεταρρυθμίσεις. Με δημοκρατικό και προοδευτικό πρόσημο. Μεταρρυθμίσεις που αλλάζουν εκ βάθρων τη χώρα, αντιμετωπίζουν τις αδικίες και εμπεδώνουν αίσθημα κοινωνικής δικαιοσύνης και κράτους δικαίου. Απαιτούνται μεγάλες, βαθύτατες αλλαγές. Απαιτείται και η μεγαλύτερη δυνατή κινητοποίηση των δυνάμεων του Ελληνισμού. Μόνον έτσι μπορούμε να δημιουργήσουμε μια Ελλάδα που να στέκεται στα δικά της πόδια. Μια Ελλάδα χωρίς εξαρτήσεις.\nΑυτή ήταν και η εντολή που πήρα το 2009. Για αλλαγές. Θυμάστε το βασικό μας σύνθημα; Ή αλλάζουμε ή βουλιάζουμε;\nΔυστυχώς, βουλιάζαμε. Βουλιάζαμε γιατί δεν είχαμε κάνει μέχρι τότε τις μεγάλες αλλαγές που χρειαζόταν για να γίνουμε μια σύγχρονη λειτουργική δημοκρατία. Έβαλα το κεφάλι μου στον ντορβά. Η κυβέρνησή μου και η κοινοβουλευτική μας ομάδα, πήραν στην πλάτη τους όλο το βάρος για να μη βουλιάξει η χώρα. Δεν υπολόγισα το πολιτικό κόστος. Δεν σκέφτηκα το προσωπικό κόστος. Έκανα απλά το πατριωτικό μου καθήκον.\nΌμως ξεκινήσαμε και μεγάλες αλλαγές. Αυτές που αν είχαν γίνει νωρίτερα, δεν θα χρειαζόταν να τρέξουμε για βοήθεια, να αναζητούμε εναγωνίως δανειστές. Αλλαγές που σταμάτησαν ή και αποδομήθηκαν από την κυβέρνηση που προέκυψε από τις εκλογές του 2012.\nΓιατί μιλώ με τόσο πάθος για τις αλλαγές αυτές; Γιατί πιστεύω ότι η Ελλάδα έχει τεράστιες ανεκμετάλλευτες δυνατότητες.\nΤο έλεγα το 2009. Σήμερα, είμαι ακόμη περισσότερο βέβαιος, αλλά και πιο αποφασισμένος να ανταποκριθώ σε αυτήν την αδήριτη ανάγκη, που αφορά το μέλλον της χώρας, του Ελληνικού λαού. Είμαι πια πεπεισμένος για τα αίτια της κρίσης. Η οικονομική κρίση, είναι σύμπτωμα μιας βαθύτερης κρίσης, της ίδιας της δημοκρατίας μας. Αν δεν φτιάξουμε ένα σωστό, αποτελεσματικό, δημοκρατικό κράτος, δεν θα καταφέρουμε ποτέ να δημιουργήσουμε μια βιώσιμη οικονομία και συνακόλουθα μια δίκαιη κοινωνία. Από εκεί απορρέουν και τα οικονομικά μας προβλήματα.\nΑλλά υπάρχουν πολλοί, που αυτό το διαφορετικό, το δημοκρατικό κράτος, δεν το θέλουν. Γιατί θέλουν να παραμείνει στην αιχμαλωσία των πάσης φύσεως κατεστημένων, προκειμένου να παρέχει πελατειακές εξυπηρετήσεις σε διάφορους ισχυρούς και σε συμφέροντα - αντί να υπηρετεί το κοινό καλό. Η απελευθέρωση της δημοκρατίας από ένα κατεστημένο πελατειακής αντίληψης, είναι προϋπόθεση για να πάει η χώρα μπροστά.\nΑυτό πρεσβεύει το νέο μας ΚΙΝΗΜΑ. Τη λύτρωση από αυτές τις αντιλήψεις και τις πρακτικές. Μια νέα πορεία, που συγκρούεται με αυτό το σύστημα και παράλληλα προτείνει έναν υπεύθυνο, προοδευτικό και δημοκρατικό δρόμο εξόδου από την κρίση.\nΗ ίδρυση του ΚΙΝΗΜΑΤΟΣ Δημοκρατών Σοσιαλιστών, κάθε άλλο παρά προσωπικά κίνητρα έχει.\nΕίναι μια νέα αρχή για χιλιάδες πολίτες που νιώθουν πολιτικά άστεγοι, που έχουν ανάγκη να βρουν τη νέα πολιτική τους στέγη, που θα εκφράσει τις κοινές αξίες που μοιραζόμαστε. Το ακούγαμε από παντού: «Κάντε επιτέλους κάτι».\nΓια αυτούς είναι το νέο ΚΙΝΗΜΑ.\nΑν κοίταζα το προσωπικό μου συμφέρον, δεν θα διάλεγα τον δύσκολο δρόμο. Θα διάλεγα τη σιγουριά της επανεκλογής. Του εύκολου συμβιβασμού.\n2. Κατηγορείστε από το πρώην κόμμα σας, το ΠΑΣΟΚ-ΔΗΠΑΡ και την ηγεσία του, ότι φέρετε την αποκλειστική ευθύνη για τη ραγδαία πτώση της δημοτικότητάς του, διότι δεν ζητήσατε την έγκριση του προγράμματος από αυξημένη πλειοψηφία στη Βουλή. Επίσης δεν προχωρήσατε σε δημοψήφισμα ή σε εκλογές πριν την υπογραφή του μνημονίου. Γιατί δεν το κάνατε;\nΕπαναλαμβάνω, δεν υπολόγισα πολιτικό κόστος. Αναλάβαμε ένα βάρος που δεν μας αναλογούσε. Δεν απολογούμαι για αυτό. Αυτοί που θα έπρεπε να απολογούνται, είναι αυτοί που δεν βοήθησαν, παρότι είχαν τεράστιες ευθύνες για την ελληνική κρίση.\nΖήτησα συναίνεση. Ζήτησα ψήφο από όλα τα κόμματα. Μίλησα ακόμα και προσωπικά με τον κύριο Σαμαρά. Θα ήθελα - όχι απλά 180 ψήφους - αλλά να υπήρχε συντριπτική πλειοψηφία. Γιατί έτσι, και πιο γρήγορα θα τέλειωνε το πρόγραμμα και η προσαρμογή θα ήταν λιγότερο επώδυνη, και θα διαθέταμε πολύ μεγάλη αξιοπιστία στην ΕΕ και στις διεθνείς αγορές. Θα αποφεύγαμε τις επιθέσεις και δεν θα δίναμε τη δυνατότητα να καλλιεργούν κάποιοι κλίμα ανασφάλειας για την θέση της Ελλάδας στο Ευρώ.\nΗ ηγεσία της ΝΔ, είχε πάρει συνειδητή τελεσίδικη απόφαση να μην ψηφίσει το πρόγραμμα, πολλές μέρες πριν την ψηφοφορία - το έχουν παραδεχθεί δημοσίως. Υπενθυμίζω, διέγραψαν όσους το ψήφισαν. Ας απολογηθούν σήμερα για την τότε στάση τους και για την άρνησή τους να βοηθήσουν μια κυβέρνηση που έκανε το πατριωτικό της καθήκον.\nΚαι επίσης, θυμίζω ότι, αν τότε δεν κάναμε κάτι, η Ελλάδα θα χρεοκοπούσε βίαια στις 19 Μαΐου του 2010. Ξέρετε πότε πήραμε τα πρώτα χρήματα από τους δανειστές μας, για να αποπληρώσουμε τα δεκαετή ομόλογα που έληγαν, ώστε να αποφύγουμε τη βίαιη και οριστική χρεοκοπία; Στις 18 Μαΐου το μεσημέρι. Τελευταία στιγμή. Δεν υπήρχε χρόνος ούτε για εκλογές, ούτε για αποτυχημένες ψηφοφορίες στη Βουλή, ούτε για δημοψήφισμα - αφήστε που δεν υπήρχε καν εφαρμοστικός νόμος για να πραγματοποιηθεί δημοψήφισμα. Υπήρχε μόνο μια επιλογή: αγώνας δρόμου χωρίς προηγούμενο και αποφάσεις ευθύνης. Γιατί προσωπικά δεν είχα καμία διάθεση να παίξω τη μοίρα κάθε ελληνικής οικογένειας στα ζάρια. Όποιο κι αν ήταν και είναι το προσωπικό μου κόστος ή το κομματικό κόστος. Να οχυρωνόμουν πίσω από την ανεύθυνη άρνηση των άλλων, για να μην κάνω το καθήκον μου απέναντι στην πατρίδα; Ποτέ!\n3. Το καλοκαίρι του 2009, τρεις μήνες πριν τις εκλογές, είχατε συνάντηση με τον Στρος Καν. Όπως έχει γραφεί κατά κόρον, χωρίς να διαψευστεί, τότε αποφασίσατε την ένταξη της χώρας στο ΔΝΤ και όχι την άνοιξη του 2010, όταν είπατε τη φράση «το πιστόλι στο τραπέζι», άρα, παίξατε θέατρο σε βάρος της χώρας. Πράγματι τότε πήρατε την απόφαση; Τι είπατε στον Στρος Καν και τις σας είπε εκείνος;\nΧαίρομαι για αυτήν την ερώτηση, γιατί μου δίνει την ευκαιρία, να μιλήσω με γεγονότα, να αναφερθώ σε αλήθειες. Επιτέλους, τώρα, θα ακουστεί η δική μας φωνή.\nΤο πρώτο σκέλος της ερώτησης αναπαράγει μια εμπεδωμένη, κρατούσα, θα έλεγα, αντίληψη για τα πράγματα, που όμως, εδράζεται σε ασύλληπτες ανοησίες που έχουν ειπωθεί, αλλά και έχουν διαψευστεί επανειλημμένα. Ξέρετε ποιοι τις διακινούν; Αυτοί που θέλουν να συγκαλύψουν τις ευθύνες των εμπρηστών της χώρας, τις ευθύνες εκείνων που χρεοκόπησαν την Ελλάδα το 2009 και μετά έφυγαν.\nΚαταλαβαίνετε πόσο ανόητη είναι η βάση αυτής της συζήτησης; Ρωτώ: Ποιος πολιτικός θα ήθελε να έρθει στη χώρα του το ΔΝΤ ή να μπει σε Μνημόνιο; Γιατί να το θέλω εγώ; Αντί να προχωρήσω ένα πρόγραμμα αλλαγών για το οποίο με ψήφισε ο Ελληνικός λαός, γιατί να βάλω οικειοθελώς τη χώρα στο ΔΝΤ; Πρώτος εγώ και ως Πρόεδρος της Σοσιαλιστικής Διεθνούς, έκανα σκληρή κριτική στην πολιτική του. Αλλά από την άλλη, είναι και αστείο, γιατί ούτε το ΔΝΤ έχει ως στόχο να βάζει χώρες σε προγράμματα προσαρμογής, αν μπορεί μια χώρα να το αποφύγει. Σε αυτά τα ερωτήματα, η απάντηση είναι ότι, προφανώς κανείς πολιτικός δεν θέλει τέτοια λύση για τη χώρα του και τον εαυτό του. Εκτός κι αν η κατάσταση είναι τόσο τραγική, που δεν υπάρχει άλλη λύση.\nΑυτός είναι ο λογικός συλλογισμός. Αλλά επειδή έτσι αναδεικνύονται οι ευθύνες όσων κατέκαψαν την οικονομία μας μέχρι το 2009, πού καταφεύγουν; Σε μια θεωρία συνομωσίας, στην αμφισβήτηση του πατριωτισμού μας. Ότι δήθεν, εξυπηρετώ συμφέροντα ξένων κι άλλες τέτοιες αηδίες. Αυτά άκουγε και ο Αντρέας, αυτά ακούω κι εγώ.\nΛοιπόν, για να συνοψίζουμε: καμία απόφαση για ένταξη της Ελλάδας στο ΔΝΤ σε καμία συζήτηση με τον Στρος Καν προεκλογικά, καμία απόφαση σε καμία συζήτηση με τον Στρος Καν για ένταξη της Ελλάδας στο ΔΝΤ, μετεκλογικά.\nΓια την ιστορία θυμίζω ότι, επί κυβέρνησης Καραμανλή και Αλογοσκούφη υπουργού Οικονομικών, ήρθε πρώτη φορά στην Ελλάδα το ΔΝΤ. Ήρθε για τεχνική βοήθεια. Θυμίζω ότι τότε έκανε προτάσεις στον Υπουργό Οικονομικών, για την αναμόρφωση των φορολογικών υπηρεσιών, γιατί υπήρχε τεράστια φοροδιαφυγή. Θυμίζω ότι, δεν έκανε τίποτα για το πρόβλημα αυτό η τότε κυβέρνηση. Γιατί; Γιατί βόλευε κάποιους να μην έχουμε ένα σωστό και δίκιο φορολογικό σύστημα. Θυμίζω επίσης ότι, τον Δεκέμβριο του 2009 εγώ ζήτησα - και το είπα και δημοσίως, τεχνική βοήθεια, για να βγάλουμε άκρη με το μπάχαλο που παραλάβαμε στις υπηρεσίες προϋπολογισμού και καταπολέμησης φοροδιαφυγής.\nΜε τον Στρος Καν συμφωνούσαμε ότι η Ελλάδα έκανε σωστά βήματα αλλά χωρίς ενεργό στήριξη της ΕΕ δεν θα ηρεμούσαν οι αγορές. Εγώ όμως ανησυχούσα, γιατί έβλεπα ότι η Ευρώπη υποτιμούσε το ελληνικό πρόβλημα. Πολλοί σφύριζαν αδιάφορα μπροστά στην αντίδραση των αγορών. Έλεγαν ότι, το πρόβλημα δεν μας αφορά - εσείς οι έλληνες το δημιουργήσατε εσείς να το λύσετε.\nΣυζητούσα με τους πάντες όλα τα πιθανά σενάρια, για να προστατεύσω τη χώρα μου. Και στο χειρότερο σενάριο, ούτε το ΔΝΤ ήταν λύση γιατί τα χρήματά του δεν έφταναν για να καλύψουν τις ανάγκες της Ελλάδας, ούτε για αστείο.\nΜε βάση και αυτές τις συζητήσεις ξεκίνησα ένα διπλωματικό μαραθώνιο για να πείσω τους Ευρωπαίους να μας στηρίξουν.\nΚάνετε λοιπόν ένα πολύ μεγάλο λάθος: Η ένταξή μας δεν έγινε στο ΔΝΤ. Έγινε σε Ευρωπαϊκό Μηχανισμό Στήριξης που εγώ, και με τη βοήθεια του Στρος Καν και άλλων ηγετών έπεισα την ΕΕ να φτιάξει σε χρόνο ρεκόρ από το μηδέν. Και είχα πολύ μεγάλη κόντρα με κάποιους ηγέτες - χαρακτηριστικά θυμάμαι δύο τουλάχιστον πρωθυπουργούς της ΕΕ που μου απέκλειαν την δημιουργία Ευρωπαϊκού Μηχανισμού και μου έλεγαν "πήγαινε στο ΔΝΤ". Δύο μέρες πριν αποφασιστεί ο Μηχανισμός Στήριξης, στα τέλη Μαρτίου 2010, η Γερμανία είχε ακόμα αντιρρήσεις. Τελικά, τον φτιάξαμε. Αλλά δεν ήθελα να τον χρησιμοποιήσουμε, ήθελα και θέλαμε να λειτουργήσει αποτρεπτικά στις πιέσεις των αγορών.\nΑυτός ο Μηχανισμός θα έπρεπε να λειτουργήσει ως «πιστόλι πάνω στο τραπέζι» για να σταματήσουν οι πιέσεις των αγορών στην Ελλάδα. Και μόνο σε έκτακτη ανάγκη να χρησιμοποιηθεί.\nΑν είχε δείξει πιο ισχυρή βούληση η ΕΕ, όπως αργότερα έκανε ο Ντράγκι για την Ισπανία και την Ιταλία, ίσως να μην υπήρχε ποτέ ανάγκη.\nΗ έκτακτη ανάγκη όμως ήρθε, και ευτυχώς που είχαμε φτιάξει το Μηχανισμό.\n4. Τελικά ποιος έφερε το ΔΝΤ στην Ελλάδα, εσείς ή η Μέρκελ; Πως αποδεικνύεται το ένα ή το άλλο;\nΕίχα κατά νου, ότι θα μιλήσουμε για τις εκλογές και τα διακυβεύματα που έχουμε μπροστά μας - νέο ΚΙΝΗΜΑ είμαστε εξ´ άλλου, αλλά βλέπω ότι επιμένετε στο παρελθόν. Ας είναι - ευκαιρία να πούμε επιτέλους τι συνέβη. Επανέρχομαι στην ερώτηση σας, λοιπόν.\nΕίναι πια πασίγνωστο ότι πολλές χώρες και ιδιαίτερα η Γερμανία, απαίτησαν τη συμμετοχή του ΔΝΤ. «'Η θα συμμετέχει το ΔΝΤ ή δεν συμμετέχουμε» είχαν πει τότε. Βλέπετε ακόμα και σήμερα - στην τελευταία φάση εξόδου μας από το πρόγραμμα προσαρμογής - την εμμονή κάποιων εταίρων στην εμπλοκή του ΔΝΤ.\nΗ Γερμανία και άλλες χώρες είχαν συγκεκριμένους λόγους που το ήθελαν. Πρώτα απ' όλα γιατί δεν είχαν καμία εμπιστοσύνη στις υπηρεσίες της Ευρωπαϊκής Επιτροπής για την επιτήρηση του προγράμματος, μετά από την αποτυχία της να διαγνώσει έγκαιρα την καταστροφή που έγινε επί κυβέρνησης Καραμανλή. Δεύτερον, αφού δεν δέχτηκαν την πρότασή μου για Ευρωομόλογα, αποφάσισαν η βοήθεια να είναι από τους δικούς τους προϋπολογισμούς. Αυτό δημιουργούσε και δημιουργεί άλλα πολιτικά προβλήματα στα κοινοβούλιά τους. Για αυτό ζήτησαν να συμπληρωθεί ένα ποσοστό βοήθειας από το ΔΝΤ.\nΠεριέργως, το ίδιο το ΔΝΤ ήταν διστακτικό. Δεν νομίζω ότι ήθελε το ΔΝΤ να εμπλακεί στην ευρωζώνη - πολλές εκτός Ευρώπης χώρες του Διοικητικού του Συμβουλίου αντιδρούσαν, όπως για παράδειγμα η Βραζιλία. Εγώ είχα ζητήσει να είναι ένας αμιγώς ευρωπαϊκός μηχανισμός. Είχα προτείνει να δημιουργηθεί Ευρωπαϊκό Νομισματικό Ταμείο.\nΧρειάζεται όμως να συμπληρώσω κάτι σημαντικό από την δικιά μου εμπειρία. Η Ελλάδα βρισκόταν και βρίσκεται σε μια πολύ δύσκολη θέση διαπραγματευτικά. Η Ευρωπαϊκή Κεντρική Τράπεζα ούτε να ακούσει τότε για αναδιάρθρωση του χρέους μας.\nΌμως στο ζήτημα του χρέους μπόρεσα να αξιοποιήσω τη θέση του ΔΝΤ. Διαπραγματευτήκαμε το Οκτώβριο του 2011 τους καλύτερους τότε όρους στο κούρεμα του. Και σήμερα, στο ζήτημα του χρέους, το ΔΝΤ αποτελεί εν δυνάμει σύμμαχός μας. Θα ήταν μεγάλο λάθος να απωλέσουμε αυτό το διαπραγματευτικό χαρτί.\n5. Είναι πάρα πολλοί εκείνοι που πιστεύουν ότι η «καταστροφή» επήλθε όταν εσείς μιλήσατε για μια διεφθαρμένη χώρα και ο κ. Παπακωνσταντίνου για «Τιτανικό». Δεν θα ήταν προς όφελος της χώρας αν δεν είχατε προβεί σε αυτούς τους χαρακτηρισμούς;\nΚι άλλοι μύθοι. Καθαρές κουβέντες: Η καταστροφή ήρθε με τον διπλασιασμό του χρέους και το απίστευτο έλλειμμα στον προϋπολογισμό του 2009. Η καταστροφή ήρθε όταν το 2009 είχαμε και ύφεση στο -4%, όπως μάθαμε πολύ αργότερα, και δημόσια διοίκηση διαλυμένη από το ρουσφέτι, και χρέος πάνω από 300 δισ. και ιλιγγιωδώς αυξανόμενο, και νέο έλλειμμα στα 36,5 δις ευρώ, όπως πάλι μάθαμε αργότερα, και αβυσσαλέο έλλειμμα ανταγωνιστικότητας, με το ισοζύγιο τρεχουσών συναλλαγών στο 14%, και, το κυριότερο, θανάσιμο έλλειμμα αξιοπιστίας, μετά τα όσα είχαν δει οι εταίροι μας και οι αγορές την πενταετία 2004-2009.\nΗ χώρα μας δεν βρέθηκε στα πρόθυρα χρεοκοπίας ούτε από μια δήλωση, ούτε από ένα νεύμα ή φτάρνισμά μου. Καταλαβαίνετε ποιοι τα λένε αυτά; Καταλαβαίνετε τι "πλυντήριο ευθυνών" είναι για αυτούς που πραγματικά κατέστρεψαν τη χώρα;\nΠαρεμπιπτόντως, ποτέ δεν μίλησα για «διεφθαρμένη χώρα». Μπορείτε να ρωτήσετε τον Ζαν Κλωντ Γιούνκερ, που διευκρίνισε τι ακριβώς είχα πει σε εκείνο το Ευρωπαϊκό Συμβούλιο, το Δεκέμβριο του 2009. Τους είχα περιγράψει την πραγματική εικόνα της οικονομίας μας, χωρίς φτιασίδια. Και τους είχα πει «το πρόβλημα της Ελλάδας δεν είναι οι μισθοί και οι συντάξεις. Το πρόβλημα είναι ότι οι θεσμοί δεν λειτουργούν και υπάρχει μεγάλη σπατάλη, φοροδιαφυγή και διαφθορά. Δώστε μου χρόνο να κάνω ριζικές μεταρρυθμίσεις που έχω ήδη ξεκινήσει και οι Έλληνες θα τις στηρίξουν».\nΥπάρχει κάποιος σήμερα στην Ελλάδα που λέει ότι αυτά που είπα δεν ίσχυαν; Μίλησα με παρρησία, κάποιοι λένε τους σόκαρα, αλλά δεν γινόταν αλλιώς. Κατάλαβαν ότι τους μιλούσε κάποιος που πονούσε την χώρα του και ήθελε όλα αυτά να τα αλλάξει. Δεν έκρυβε τα κακώς κείμενα και δεν κρυβόταν από τις ευθύνες του. Αν δεν είχα δείξει αυτή την ειλικρίνεια, αναλαμβάνοντας τις ευθύνες μου, δεν θα ήμουν αξιόπιστος, δεν θα μπορούσα να διαπραγματευτώ οτιδήποτε. Η αλληλεγγύη της Ευρώπης, έστω αυτή η καθυστερημένη και σκληρή, δεν θα ερχόταν ποτέ. Θα μας απέμενε μόνο η τιμωρητική τους διάθεση.\nΚαι η Ελλάδα θα ήταν εκτός ευρώ από το 2010. Γιούνκερ, Φαν Ρομπάι, με έχουν συγχαρεί δημοσίως για την παρρησία μου.\nΤέλος, ξέρετε ποια ήταν η επίδραση της αναφοράς του Γιώργου Παπακωνσταντίνου στο ότι ευτυχώς προλάβαμε να αλλάξουμε πορεία και δεν γίναμε Τιτανικός - αυτή ήταν η σωστή δήλωση - στην πορεία των spreads; Μηδέν. Μόνο εδώ έγινε θέμα. 'Αλλος ένας μύθος για να συγκαλυφθούν οι πραγματικοί υπεύθυνοι…\n6. Γιατί αφήσατε να «ξεφορτωθούν» τα ελληνικά ομόλογα οι Γερμανοί, οι Γάλλοι κλπ και μείνατε χωρίς διαπραγματευτικά όπλα, τα οποία ποτέ δεν ανέκτησε η χώρα; Δεν έγινε η χώρα, με αυτό τον τρόπο, βορά στις ορέξεις των δανειστών, οι οποίοι, τελικά, επέβαλαν τους όρους τους;\nΗ εξάρτηση κ. Μούρτη δεν ήρθε το 2010. Ήταν εκεί από το 2009 ως αποτέλεσμα της πορείας προς το χάος την περίοδο 2004-2009. Το 2010 ήρθε απλά ο λογαριασμός. Δηλαδή; Τι προτείνουν όσοι τα λένε αυτά; Να έλεγα μονομερώς το 2010 «ελάτε εδώ, τα μισά δάνεια που έχει πάρει η Ελλάδα ξεχάστε τα και δώστε μου άλλα 100 δισ.»; Ποιος θα συμφωνούσε με αυτό; Και άντε, ας πούμε ότι έπαιρνα μια τέτοια απόφαση. Ποιος νομίζετε ότι θα ήταν το βασικό θύμα μιας τέτοιας απόφασης; Δυνάμεις όπως η Γερμανία και η Γαλλία; Οι αγορές; Το ευρώ; Η Ελλάδα θα ήταν. Οι Έλληνες και οι Ελληνίδες. Οι υπόλοιποι θα ζούσαν μεγάλη αναταραχή, αλλά εμείς θα ζούσαμε εθνική τραγωδία. Γιατί εμείς είχαμε ανάγκη από 100 δισ. σε τρία χρόνια και δεν θα μας τα έδινε κανείς. Για αυτό κανείς μα κανείς δεν μου εισηγήθηκε να προχωρήσω μονομερώς σε αναδιάρθρωση του χρέους, ενάντια στην οριζόντια και κάθετη αντίδραση της ΕΕ και της Ευρωπαϊκής Κεντρικής Τράπεζας.\nΚαι να πω και κάτι ακόμη; Όταν τελικά αποφασίστηκε η ιστορικών διαστάσεων διαγραφή χρέους της Ελλάδας, η έκθεση των ξένων στα ελληνικά ομόλογα, μπορεί να ήταν μειωμένη σε σχέση με το 2010 αφού εντωμεταξύ είχαν λήξει και πολλά ομόλογα, αλλά ήταν πολύ σημαντική. Υπέστησαν σοβαρές ζημιές. Διαβάστε τις σχετικές ανακοινώσεις της Τράπεζας της Ελλάδας. Αλλά έγινε με συντεταγμένο τρόπο, χωρίς να ζήσει η Ελλάδα καταστάσεις Αργεντινής.\n7. Κατηγορείστε ότι «φουσκώσατε» το έλλειμμα του 2009 προκειμένου να εντάξετε τη χώρα στο ΔΝΤ και στο μνημόνιο. Πως είναι δυνατό ένα έλλειμμα του 6% να εκτοξεύεται σε λίγους μήνες στο 15,6%; Υπάρχει ή όχι συνέχεια του κράτους;\nΚύριε Μούρτη, με προκαλείτε. Το μνημόνιο, το έφεραν στη χώρα οι στρεβλώσεις που κυριαρχούν εδώ και δεκαετίες και τα αποτελέσματα της καταστροφικής πολιτικής της κυβέρνησης Καραμανλή.\nΗ ερώτηση αυτή, λοιπόν, θα πρέπει να γίνει στον πρωθυπουργό και την κυβέρνηση του, που εγκατέλειψαν τη χώρα το 2009. Που συνειδητά έστειλαν παραποιημένα στατιστικά στοιχεία στην Ευρωπαϊκή Ένωση, τρεις μέρες πριν τις εκλογές του Οκτώβρη.\nΌποιος έχει ακόμα απορίες σε αυτό το ζήτημα, ας διαβάσει την πρόσφατη έκθεση του Ευρωπαϊκού Κοινοβουλίου. Έκθεση που αξιολογεί την πορεία των χωρών που μπήκαν σε προγράμματα προσαρμογής. Αυτήν την έκθεση υπερψήφισαν με μεγάλη πλειοψηφία όλοι οι ευρωβουλευτές. Έκθεση που καταγγέλλει την περίοδο Καραμανλή, έκθεση που μιλάει για «στατιστική απάτη» επί Καραμανλή, έκθεση που δίνει εύσημα στην κυβέρνηση μας για την αντιμετώπιση της κρίσης. Αυτή η Έκθεση καταψηφίστηκε από την ΝΔ και τον ΣΥΡΙΖΑ στο Ευρωπαϊκό κοινοβούλιο. Αναρωτιέστε γιατί;\nΗ Έκθεση αυτή είχε γίνει, αν θυμάστε, μεγάλο θέμα στη χώρα μας πριν βγει, και όταν βγήκε κάποιοι ήθελαν να την εξαφανίσουν. Επίσης, όποιος έχει απορίες για το τι έγινε με το έλλειμμα του 2009, μπορεί να διαβάσει και τις εκθέσεις τις Eurostat που μιλάνε για εσκεμμένα εσφαλμένες αναφορές στατιστικών στοιχείων επί κυβέρνησης Καραμανλή. Με την δικιά μας κυβέρνηση είναι η πρώτη φορά πια που κάτω από τα στατιστικά στοιχεία της Ελλάδας δεν βάζει η Eurostat αστερίσκους.\nΤέλος, η ίδια η Ν.Δ. που αρνιόταν ότι το έλλειμμα του 2009 ήταν 15,6%, ψήφισε το Δεκέμβρη 2012 τον προϋπολογισμό του 2013, στον οποίο αναφέρεται ότι το έλλειμμα του 2009 ήταν…15,6%. Τι άλλο χρειάζεται να προσθέσω εγώ; Ρωτήστε αυτούς.\nΝα σας πω και έναν τελευταίο σχετικό μύθο; Ότι δήθεν δεν πήραμε μέτρα γρήγορα και για αυτό οδηγηθήκαμε στο Μνημόνιο. Πέρα από το γεγονός ότι κανείς δεν ασχολείται με αυτούς που δεν έκαναν τίποτα για πέντε ολόκληρα χρόνια την περίοδο 2004 - 2009, θα σας ρωτήσω το εξής: Ξέρετε το πρώτο τρίμηνο του 2010, προ Μνημονίου, πόσο είχε μειωθεί το έλλειμμα του προϋπολογισμού, σε σχέση με το πρώτο τρίμηνο 2009, με τα μέτρα που πήραμε άμεσα μετά την εκλογή μας; 40% μείωση!\nΠοια άλλη κυβέρνηση ξεκίνησε την θητεία της καταργώντας χιλιάδες stage στο δημόσιο, μειώνοντας ραγδαία τους συμβασιούχους, καταργώντας δεκάδες αμειβόμενες επιτροπές, κόβοντας τη σπατάλη όπου μπορούσε; Μόνο η κυβέρνηση που προέκυψε από τις εκλογές του Οκτωβρίου 2009. Μόνο.\n8. Κατηγορείστε ότι το 2009, παρότι ο Κ. Καραμανλής σας πρότεινε να συμφωνήσετε στη λήψη μέτρων για να αποτραπεί η κρίση, εσείς αρνηθήκατε. Γιατί; Δεν θα ήταν και για σας πιο εύκολο να μην έχετε να αντιμετωπίσετε μια βαθιά κρίση, αλλά να αντιμετωπιστούν έγκαιρα τα προβλήματα;\nΣυναίνεση θυμίζω είχα προτείνει στον κ. Καραμανλή το 2004, στις προγραμματικές δηλώσεις της τότε Κυβέρνησης. Εφόσον, είχα πει, θα βασίζεται σε αρχές, τις αυτονόητες αρχές της αξιοκρατίας στο δημόσιο, της διαφάνειας και της αποτελεσματικότητας. Προσφέρθηκα να βοηθήσω στα εθνικά θέματα εξωτερικής πολιτικής, στις αλλαγές στην παιδεία. Καμία ανταπόκριση.\nΚαι επιπλέον συναίνεση σε ποια μέτρα; Για διαβάστε τον τύπο της εποχής. Δεν υπάρχει αναφορά σε κανένα συγκεκριμένο μέτρο, μόνο κουβέντα για «συναίνεση» γενικά και αόριστα. Όλα για το θεαθήναι. Θυμάμαι πήγα στο ραντεβού με τον κ. Καραμανλή, αρχές Μαρτίου 2009, έτοιμος να ακούσω συγκεκριμένα πράγματα για δραστική καταπολέμηση της σπατάλης, της αδιαφάνειας, της διαφθοράς. Δεν άκουσα τίποτα. Και το χειρότερο: την ώρα που μας ζητούσαν δήθεν συναίνεση για την οικονομία, την ίδια ώρα κορυφωνόταν το όργιο προσλήψεων από το παράθυρο και σπατάλης που οδήγησε το έλλειμμα του 2009 - στο θανάσιμο 15,6%, πάνω από 36 δισ. Είχε χαθεί κάθε έλεγχος και δεν έλεγαν τίποτα. Και το τραγελαφικό είναι ότι, δύο μήνες μετά, εμάς που μιλούσαμε για κρίση στην Ελλάδα και απουσία σχεδίου, η κυβέρνηση Καραμανλή μας ειρωνευόταν, μιλώντας για «πράσινα παπαγαλάκια» στις ευρωεκλογές.\nΕγώ κ. Μούρτη, ως πρωθυπουργός, δεν θυμήθηκα τη συναίνεση όταν βρέθηκα πίσω στις δημοσκοπήσεις. Τη ζήτησα εξαρχής, προ Μνημονίου και έχοντας ήδη πάρει την πολιτική απόφαση να καταργήσω χιλιάδες stage στο δημόσιο, να μειώσω ριζικά τους συμβασιούχους και να κλείσω όλα τα παραθυράκια ρουσφετολογικών προσλήψεων στο Δημόσιο. Τη ζήτησα λέγοντας ότι είμαι αποφασισμένος να εφαρμόσω παντού διαφάνεια και πρώτα απ' όλα στις δαπάνες του δημοσίου, τη ζήτησα λέγοντας ότι είμαι αποφασισμένος να εκσυγχρονίσω ριζικά την αυτοδιοίκηση, τη ζήτησα λέγοντας συγκεκριμένα πράγματα για την καταπολέμηση της διαφθοράς. Δεν είμαστε όλοι ίδιοι.\n9. Σας καταλογίζουν ότι γνωρίζατε ακριβώς ποια ήταν η κατάσταση της οικονομίας, πριν τις εκλογές του 2009, ότι σας είχε ενημερώσει σχετικά ο κ. Προβόπουλος. Τι ακριβώς σας είχε πει;\nΜα τι λέτε τώρα; Ούτε καν ο κ. Προβόπουλος δεν είχε ολοκληρωμένη εικόνα του μεγέθους της καταστροφής που πραγματοποιούνταν! Μας είχε πει ότι σύμφωνα με τα στοιχεία που είχε στη διάθεσή του το έλλειμμα στο τέλος του 2009 μπορεί να έφτανε σε διψήφιο νούμερο, δηλαδή 10%. Μακάρι να ήταν τόσο. Με το συμμάζεμα της σπατάλης που ξεκινήσαμε άμεσα θα ήταν ελεγχόμενο. Όμως ήταν κοντά 14 δισ. ευρώ παραπάνω! Μόλις τρεις μέρες μετά τις εκλογές ο ίδιος ο κ. Προβόπουλος μίλησε για έλλειμμα 12,5%. Σημείωση: Κάθε ποσοστιαία μονάδα ήταν 2,4 δισ. ευρώ παραπάνω έλλειμμα. Τελικά, το έλλειμμα του 2009 έφτασε το 15,6%.\nΣας θυμίζω επίσης, τη δική μου σχετική ερώτηση στον κ. Καραμανλή στη διακαναλική συνέντευξη μας παραμονές των εκλογών, για το αν είναι αυτά τα πραγματικά μεγέθη της ελληνικής οικονομίας. Και τότε ο κ. Καραμανλής είχε άλλη μια φορά τη δυνατότητα να πει την αλήθεια στον Ελληνικό λαό, αλλά την απέκρυψε. Και το χειρότερο: δύο μέρες πριν τις εκλογές έστειλαν και επίσημο χαρτί στην ΕΕ ότι το έλλειμμα του 2009 θα έκλεινε στο 6%. Έγκλημα. Γιατί, πέρα από το θανάσιμο έλλειμμα, δύο ήταν τα βασικά προβλήματα: ότι η δημόσια διοίκηση ήταν διαλυμένη, παντελώς αδύναμη να εφαρμόσει οποιοδήποτε πρόγραμμα εξυγίανσης και φορολογικής δικαιοσύνης, και η χώρα ήταν παντελώς αναξιόπιστη και αναξιόχρεη στα μάτια των εταίρων μας.\n10. Αν βρισκόσασταν και πάλι στο 2009, τον Οκτώβριο πριν τις εκλογές, θα ξαναλέγατε «λεφτά υπάρχουν»;\nΔεν είναι η χώρα μας ακόμα και τώρα κύριε Μούρτη στις 30 - 35 πλουσιότερες χώρες του κόσμου; Πλούτος δεν υπάρχει; Δεν σπαταλιέται; Δεν χάνεται; Δεν χαρίζεται; Φορολογείται δίκαια; Μήπως δεν εμποδίζονται επενδύσεις από την γραφειοκρατία και την πολυδαίδαλη νομοθεσία; Μήπως δεν αξιοποιούμε τους φυσικούς και ανθρώπινους πόρους μας σωστά;\nΑυτό είπα. Είπα ότι αν σταματήσουμε τη σπατάλη, τις χαριστικές ρυθμίσεις, τις πόρτες φοροδιαφυγής και φοροαποφυγής, ναι λεφτά υπάρχουν. Δεν είναι τυχαίο ότι η συντριπτική πλειοψηφία των επιθέσεων που δεχτήκαμε για τη φράση αυτή, που μπήκε σε διακομματική μονταζιέρα για να μας χτυπήσουν, απομονώθηκε και διαστρεβλώθηκε. Η κριτική, δεν ήταν στην κατεύθυνση «σωστά, αλλά τι κάνετε για να τα βρείτε;» Ήταν «γιατί το είπατε;» Και έτσι εξηγείται και το μένος. Αποκαλύψαμε το «μεγάλο μυστικό», γιατί με αυτήν την φράση στρέψαμε τον προβολέα επάνω σε αυτούς που πραγματικά παρασιτούσαν σε βάρος όλων μας τόσα χρόνια. Μια δομή και πρακτική πελατειακού καπιταλισμού που είχε δέσει το πολιτικό σύστημα στο άρμα μικρών ή μεγαλύτερων ισχυρών συμφερόντων, ενάντια στο δημόσιο συμφέρον. Δεν ήθελαν να στρέψει κάποιος τον προβολέα, το φως, πάνω τους. Να βάλει κανόνες και να σταματήσει την ασυδοσία. Ξεκινήσαμε να το κάνουμε. Ποιος άνοιξε τραπεζικούς λογαριασμούς; Ποιος ξεκίνησε τη Διαύγεια στο Δημόσιο; Την ηλεκτρονική συνταγογράφηση; Τις ηλεκτρονικές προμήθειες στα νοσοκομεία; Ποιος προχώρησε στη θεσμοθέτηση του Οικονομικού Εισαγγελέα και της Οικονομικής Αστυνομίας; Ποιος οδήγησε με νέο θεσμικό πλαίσιο τους μεγάλους φοροφυγάδες στη δικαιοσύνη; Μακάρι να είχαμε χρόνο όλα αυτά να αποδώσουν και να μην χρειαστεί να καταφύγουμε σε άδικα μέτρα για να γλυτώσει η χώρα τη χρεοκοπία. Και βέβαια έδωσα μάχη και στην ΕΕ για να χτυπηθούν οι φορολογικοί παράδεισοι. Συμφώνησαν όλοι στα λόγια αλλά ακόμα στην πράξη λίγα έχουν γίνει.\nΕυνομία σημαίνει ότι, θα καταφέρουμε να δημιουργήσουμε ένα δίκαιο σύστημα που και ο πολίτης δεν θα αντιμετωπίζεται από την διοίκηση, το κράτος, ως ύποπτος.\nΘα σας το πω όπως το αισθάνομαι κ. Μούρτη: όλη η φασαρία έγινε γιατί, το "λεφτά υπάρχουν" αναδείκνυε με τον πλέον χαρακτηριστικό τρόπο την αδήριτη ανάγκη μεγάλων αλλαγών, για να ανατραπούν τα κακώς κείμενα του πελατειακού κράτους. Αυτό ήθελαν να αποφύγουν τότε, αυτό θέλουν να αποφύγουν και τώρα.\nΚαι σε σχέση με όσα ελέχθησαν περί «παροχών», σας ζητώ να κάνετε μία άσκηση κύριε Μούρτη. Πάρτε το προεκλογικό μου πρόγραμμα του 2009 και πείτε μου αν έχει σχέση το κόστος των υποσχέσεων, για παράδειγμα, με τα 18 δισ. ισοδύναμα μέτρα των Ζαππείων το 2012. Καμία σχέση. Ψάξτε το, θα δείτε ότι, η βασική μας υπόσχεση ήταν για το επίδομα αλληλεγγύης γιατί ανησυχούσαμε - μόνοι τότε - για την ύφεση, επίδομα που όμως ήταν χρήματα που πήραμε από τις μεγάλες επιχειρήσεις, δεν βγήκαν από το δημόσιο ταμείο, ήταν μέτρο αναδιανομής και τελικά, δώσαμε λιγότερα από τα μισά γιατί τα άλλα πήγαν για να μειωθεί το έλλειμμα. Μιλούσαμε επίσης για χρήματα στην Παιδεία και για τις προσλήψεις των νοσηλευτών, που εκείνη την εποχή ήταν θέμα ζωής και θανάτου για το σύστημα υγείας. Το πρόγραμμά μας ήταν το πιο συγκρατημένο κόμματος εξουσίας στη Μεταπολίτευση. Το εννοώ.\n11. Τον Ιούνιο του 2011 παραδώσατε την εξουσία στον Αντώνη Σαμαρά, σύμφωνα με όσα είναι γνωστά. Έτσι έγιναν τα πράγματα; Μπορείτε να μεταφέρετε τον ακριβή διάλογό με τον τότε αρχηγό της αξιωματικής αντιπολίτευσης και παλιό συμφοιτητή σας;\nΔεν παρέδωσα καμία εξουσία. Έβλεπα τι γίνεται από τότε σε ένα μέρος της Κοινοβουλευτικής Ομάδας του ΠΑΣΟΚ. Έβλεπα συγκεκριμένους βουλευτές να βάλλουν συστηματικά ενάντια στην προσπάθεια της κυβέρνησης, όχι για λόγους ιδεολογικούς ή πολιτικούς, αλλά για προσωπικούς. Σας καλώ να διαβάσετε τον τύπο της εποχής, ποιοι μάζευαν υπογραφές στη Βουλή ζητώντας να απολογηθούμε για την οικονομική πολιτική. Απλά δεν με ήθελαν Πρωθυπουργό ή δεν ήθελαν τον τότε Υπουργό Οικονομικών. Έβλεπα επίσης τι γινόταν στην ελληνική κοινωνία με την εκμετάλλευση της οργής του κόσμου. Οι γεμάτες πλατείες εξαφανίστηκαν όταν έφυγα.\nΈβλεπα επίσης, το κολοσσιαίο έργο που είχαμε μπροστά μας: να περάσουμε ένα πολύ δύσκολο Μεσοπρόθεσμο προκειμένου να αρχίσουμε τη μεγάλη διαπραγμάτευση για την ιστορική διαγραφή του χρέους. Και ήξερα επίσης ότι, αν οδηγούσα τη χώρα σε εθνικές εκλογές, η εθνική προσπάθεια θα κινδύνευε σοβαρά.\nΠήρα τηλέφωνο τον Αντώνη Σαμαρά και του πρότεινα να σταθεί επιτέλους στο ύψος των περιστάσεων, αποδεχόμενος κυβέρνηση συνεργασίας μακράς πνοής και συγκεκριμένο προγραμματικό πλαίσιο προοδευτικών μεταρρυθμίσεων για νοικοκύρεμα στο δημόσιο, με συγκεκριμένα χρονοδιαγράμματα υλοποίησης, για καταπολέμηση της διαφθοράς, για ένα νέο αναπτυξιακό μοντέλο της χώρας.\nΤου είπα ότι, σε περίπτωση που συμφωνούσαμε σε ξεκάθαρο προγραμματικό πλαίσιο συνεργασίας και επιλέγαμε τους κατάλληλους ανθρώπους για να το φέρουν σε πέρας, αν το πρόβλημα για να συγκροτηθεί η κυβέρνηση ήμουν εγώ, θα δεχόμουν να συζητήσω και για άλλον πρωθυπουργό. Το ζήτημα ήταν να πάει μπροστά η χώρα με ασφάλεια.\nΟ κ. Σαμαράς δεν αντέδρασε αρνητικά. Το αντίθετο. Δυστυχώς λίγο μετά πληροφορήθηκα ότι είχαν ξεκινήσει από τη ΝΔ οι διαρροές πως δήθεν ο Παπανδρέου παραιτήθηκε. Αυτό κατάλαβαν οι συνεργάτες του κ. Σαμαρά. Αυτό τους ενδιέφερε. Κρίμα. Χάθηκε μια μοναδική ευκαιρία τότε. Στη συνέχεια, για να περάσει χωρίς κραδασμούς το Μεσοπρόθεσμο αναγκάστηκα σε κυβερνητικές αλλαγές, ναι συμβιβάστηκα, και προχώρησα σε ανασχηματισμό αλλάζοντας τον Υπουργό Οικονομικών. Το Μεσοπρόθεσμο ψηφίστηκε, η χώρα δεν μπήκε σε περιπέτειες.\n12. Τον Οκτώβριο του 2011, πετύχατε μια συμφωνία με τους ευρωπαίους εταίρους στη Σύνοδο Κορυφής, αλλά λίγες μέρες μετά πήγατε στις Κάννες, σε μια άτυπη συνάντηση με το «διευθυντήριο» της ΕΕ. Πρόκειται για μια σκοτεινή, για την ώρα, στιγμή της πολύ πρόσφατης ιστορίας. Πολλοί είναι εκείνοι που θεωρούν ότι μετά τις Κάννες δόθηκε η εντολή για την ανατροπή σας. Το επιβεβαιώνετε ή το διαψεύδετε;\nΣτη Σύνοδο Κορυφής του Οκτωβρίου 2011, πετύχαμε ιστορική συμφωνία για την Ελλάδα μετά από εξαντλητική διαπραγμάτευση. Νέο δάνειο 120 δισ. με ασύγκριτα καλύτερους όρους αποπληρωμής, ιστορικών διαστάσεων διαγραφή χρέους. Στην Ελλάδα όμως όσοι δεν με έλεγαν προδότη, απέρριπταν κατηγορηματικά τη Συμφωνία. Ήξερα ότι όσο και να ήταν σημαντική η Συμφωνία για την χώρα, θα πέρναγε με πολύ μεγάλη δυσκολία από το Κοινοβούλιο. Και αν πέρναγε, θα ήταν αδύνατο να εφαρμοστεί με τέτοια εμφυλιοπολεμική αναταραχή στην κοινωνία.\nΘυμίζω τη βεβήλωση των παρελάσεων της 28ης Οκτωβρίου, όπου καταλύθηκε η έννομη τάξη. Χωρίς ευρύτερες συναινέσεις δεν μπορούσε να προχωρήσει η χώρα.\n'Αρα η λύση δεν ήταν εκλογές, και μάλιστα μια μεγάλη πόλωση. Σε αυτές τις συνθήκες δεν θα έδιναν καμία καθαρή απάντηση στο θεμελιώδες ερώτημα: θέλαμε ή δεν θέλαμε τη Συμφωνία με ό,τι συνεπαγόταν η μία ή η άλλη απόφαση;\nΜόνο μπροστά σε ένα καθαρό, συγκεκριμένο ερώτημα θα αναγκαζόντουσαν όλοι να αναλάβουν τις ευθύνες τους και να σταματήσουν την καταστροφική δημαγωγία.\nΣκεφτόμουνα από αρκετό καιρό πριν το δημοψήφισμα. Θα ήθελα να είχα το χρόνο και τον νόμο να το κάνω πριν το πρώτο Μνημόνιο. Στη συνέχεια αν θυμάστε δώσαμε στις αυτοδιοικητικές εκλογές του 2010 χαρακτήρα δημοψηφίσματος και δικαιωθήκαμε. Όμως τον Οκτώβριο του 2011, με τη νέα Συμφωνία, χρειαζόταν νέα νομιμοποίηση.\nΕίχα κοινοποιήσει την πρόθεσή μου σε ευρωπαίους ηγέτες όπως η Μέρκελ μερικούς μήνες πριν.\nΌταν διαπίστωσα το απόλυτο πολιτικό και κοινωνικό αδιέξοδο μετά τις παρελάσεις της 28ης Οκτωβρίου πήρα ως Πρωθυπουργός βαρύτατα δανεισμένης ναι, αλλά ανεξάρτητης χώρας, μία καθόλα δημοκρατική απόφαση. Ενώ στην Κοινοβουλευτική Ομάδα του ΠΑΣΟΚ η πρόταση έγινε δεκτή με χειροκροτήματα ως «λυτρωτική», την επομένη ξεκίνησαν οι ανεξαρτητοποιήσεις ή οι απειλές για ανεξαρτητοποίηση. Ουσιαστικά πήγα στις Κάννες μόνο με τυπική κοινοβουλευτική πλειοψηφία. Είχα ήδη ανατραπεί.\nΝαι, υπήρξε αναταραχή με το δημοψήφισμα, αλλά μήπως αν κατέρρεε η κυβέρνηση και πηγαίναμε σε εκλογές, δεν θα υπήρχε αναταραχή; Δεν είδαμε τι έγινε με τις δίδυμες πρόωρες εκλογές του 2012 μερικούς μήνες μετά; Στις Κάννες είχα πολύ έντονη αντιδικία με τον Σαρκοζί - καμία σχέση όμως με τις υπερβολές που έχουν γραφτεί. Δεν μπορούσε να καταλάβει ότι, το δημοψήφισμα ήταν και ο μόνος και ο δημοκρατικός τρόπος να εφαρμοστεί επιτυχώς η Συμφωνία των Βρυξελλών εφ' όσον τον προέκριναν οι πολίτες.\nΘεωρώ ότι είναι και υποχρέωση κάθε δημοκράτη ηγέτη, τέτοιες αποφάσεις να γίνονται αντικείμενο διαβούλευσης και τελικά απόφασης, κτήμα του ίδιου του λαού. Έχουμε πικρή πείρα από συνεχείς εξαρτήσεις, έξωθεν επιβολές, είτε είναι καλοπροαίρετες είτε όχι.\nΤο δημοψήφισμα ήταν μια πρόταση για να αποφασίσει ο Ελληνικός λαός. Χωρίς διαμεσολαβητές, καλούς ή κακούς προστάτες.\nΟ Σαρκοζί ήθελε το ερώτημα να είναι ναι ή όχι στο ευρώ. Αντιστάθηκα.\nΠροφανώς και η απόφαση στο δημοψήφισμα θα επηρέαζε και τη θέση μας στην ευρωζώνη. Αυτός ήταν κι ο λόγος που πίστευα και πιστεύω ότι οι Έλληνες θα έλεγαν ΝΑΙ στη Συμφωνία. Αλλά το δίλημμα δεν μπορούσε παρά να είναι το πακέτο της Συμφωνίας, όχι η συμμετοχή μας στο ευρώ.\nΈφυγα από τις Κάννες αποφασισμένος να προχωρήσω το δημοψήφισμα, παρά την τυπική κοινοβουλευτική μας πλειοψηφία. Την επομένη το πρωί ενημερώθηκα ότι ο Υπουργός Οικονομικών είχε αλλάξει γνώμη. Δεν γνωρίζω αν και τι κινήσεις έγιναν, όπως έχει γραφεί, από τον κύριο Μπαρόζο εν μέσω συζητήσεων στις Κάννες. Δεν θέλω να πιστέψω όσα γράφτηκαν.\nΗ αλήθεια είναι όμως, ότι ξαφνικά άρχισε να αλλάζει η στάση της αξιωματικής αντιπολίτευσης απέναντι στη Συμφωνία.\nΕπίσης, στη συζήτηση για την ψήφο εμπιστοσύνης τέθηκε μετ' επιτάσεως από αριθμό συγκεκριμένων βουλευτών του ΠΑΣΟΚ η απαίτηση απομάκρυνσής μου από το αξίωμα του Πρωθυπουργού προκειμένου να παρέχουν ψήφο εμπιστοσύνης στην κυβέρνηση. Απλά επιβεβαιώθηκε αυτό που είπα πριν - είχα ήδη ανατραπεί. Σκέφτηκα να τους αναγκάσω να με ρίξουν στη Βουλή. Δηλαδή, να προχωρήσω στην πρόταση για δημοψήφισμα που χρειαζόταν πλειοψηφία στο Κοινοβούλιο. Αποτυχία αυτής της πρότασης θα σήμαινε εκλογές. Αυτό όμως απλά θα όξυνε τα πράγματα σε μία ήδη εκρηκτική κατάσταση και ενώ είχε ανοίξει ο δρόμος για διακομματική στήριξη της Συμφωνίας που εξυπηρετούσε το εθνικό συμφέρον, το οποίο ήταν το μόνο που με ενδιέφερε. Η απόφασή μου και πάλι ήταν να διαφυλάξω την σταθερή πορεία της χώρας χωρίς να υπολογίσω το προσωπικό μου πολιτικό κόστος.\nΤα υπόλοιπα είναι ιστορία.\nΚαι κάτι τελευταίο: κατηγορήθηκα ότι με την πρόταση για δημοψήφισμα έθεσα εμμέσως σε αμφισβήτηση τη θέση της Ελλάδας στο ευρώ. Αυτοί που με κατηγόρησαν, θυμάστε με ποιο άμεσο και ξεκάθαρο δίλημμα πήγαν στις εθνικές εκλογές λίγους μήνες μετά; Θα σας το θυμίσω εγώ: «Ευρώ ή δραχμή». Υποκρισία;\n13. Έχετε ψηφίσει όλα τα μέτρα της κυβέρνησης Σαμαρά-Βενιζέλου (και Κουβέλη τον πρώτο χρόνο). Παράλληλα κάνετε κριτική στην κυβέρνηση ότι απέτυχε. Τότε, γιατί ψηφίσατε τα πάντα;\nΔεν θυμάστε καλά. Να σας θυμίσω τι είπα σε ομιλία μου στη Βουλή την 1η Αυγούστου 2012, στην αρχή της κυβέρνησης ΝΔ-ΠΑΣΟΚ_ΔΗΜΑΡ, όταν έφεραν νόμο που καταψήφισα μαζί με άλλους βουλευτές του ΠΑΣΟΚ, επειδή κουρέλιαζε την ιστορική μας μεταρρύθμιση του 2011 για τα Πανεπιστήμια; Ένα απόσπασμα μόνο: «Όσο χρόνο και όσα χρήματα κι αν μας δώσουν οι εταίροι μας, όσο ευνοϊκή και αν γίνει η ευρωπαϊκή πραγματικότητα, πρώτιστη ευθύνη, δική μας ευθύνη, είναι να συνεχίσουμε να αλλάζουμε ριζικά τη χώρα μας… Δεν πρόκειται να σωθεί οριστικά η χώρα αν δεν αλλάξει ριζικά…Τη στιγμή που διαπραγματευόμαστε με τους εταίρους μας για αποφυγή των λεγόμενων οριζόντιων μέτρων, ένα βασικό διαπραγματευτικό μας όπλο θα ήταν η ανάδειξη του μεταρρυθμιστικού έργου που προωθήσαμε κάτω από αντίξοες συνθήκες…Θα έπρεπε να βροντοφωνάζουμε για κάθε μεγάλη θεσμική αλλαγή αντί να την καταργούμε, αποδεικνύοντας έτσι τη βούλησή μας να σπάσουμε αυγά για να βάλουμε τάξη στη χώρα. Εσείς κάνατε το αντίθετο. Δώσατε στους εταίρους μας το μήνυμα ότι η κυβέρνηση είναι έτοιμη να υποκύψει στις βουλήσεις κάθε κακώς εννοούμενης συντεχνίας, κάθε ειδικού συμφέροντος. Και αυτό υπονομεύει και τη διαπραγματευτική μας θέση».\nΝα σας θυμίσω επίσης την πληθώρα δηλώσεών μου τα τελευταία δυόμιση χρόνια, όπως την καταδίκη των υπόγειων διαδρομών ηγεσίας της κυβέρνησης με χρυσαυγίτες, την καταδίκη της επιχείρησης ξηλώματος της Διαύγειας, το αντιδημοκρατικό και αδιανόητο κλείσιμο της ΕΡΤ, την τοποθέτηση επιφανών εμπρηστών της χώρας όπως ο πρώην υπουργός Οικονομικών Γ. Παπαθανασίου σε παχυλά αμειβόμενες θέσεις, την υπεράσπιση της ανεξάρτητης στατιστικής αρχής από τις επιθέσεις, την υπεράσπιση του νόμου 3838 για την απόδοση ιθαγένειας και ενάντια στη στέρηση του δικαιώματος εκλέγειν και εκλέγεσθαι στους νομίμους μετανάστες, την τραγωδία στο Φαρμακονήσι.\nΝα θυμίσω επίσης ότι, όταν χρειάστηκε έστειλα με την ψήφο μου σαφές μήνυμα προς όλες τις κατευθύνσεις: εκφράζοντας τη διαφωνία μου για την αντιμεταρρύθμιση στα Πανεπιστήμια, καταψηφίζοντας και εκφράζοντας τη διαφωνία μου για τη συνέχιση της αυθαιρεσίας στην παροχή ψηφιακών αδειών στα κανάλια και στον τρόπο με τον οποίο εξελίσσεται η ανακεφαλαιοποίηση των τραπεζών.\nΧτύπησα από την αρχή όσα καμπανάκια μπορούσα στην κυβέρνηση να μείνει στο δρόμο των προοδευτικών και δημοκρατικών αλλαγών.\nΑπό την άλλη, προσωπικά, δεν έχω ιστορία στο να ρίχνω κυβερνήσεις προκαλώντας μπάχαλο στη χώρα. 'Αλλοι έχουν.\nΗ κυβέρνηση κ. Μούρτη, απέτυχε να οδηγήσει την Ελλάδα σε ασφαλή έξοδο από το Μνημόνιο όπως ήταν προγραμματισμένο εδώ και τρία χρόνια, παρά το γεγονός ότι οι συνθήκες τώρα ήταν πολύ πιο εύκολες σε σχέση με το 2010, αποδόμησε τις μεταρρυθμίσεις που είχαμε ξεκινήσει την περίοδο 2009-2011, επιχείρησε την παλινόρθωση του πελατειακού κράτους με αποκορύφωμα το κύμα ρουσφετιών την τελευταία μέρα πριν διαλυθεί η Βουλή για τις εκλογές και ευτέλισε κάθε έννοια κυβερνητικής συνεργασίας και κυβερνητικής συλλογικότητας με μία προγραμματική συμφωνία κουρελόχαρτο.\n14. Στο διάστημα 2011-2014, με εξαίρεση την περίοδο πριν από τις ευρωεκλογές, όπου διαφωνήσατε με την «Ελιά» και λίγο πριν την ανακοίνωση της ίδρυσης του Κινήματος Δημοκρατών Σοσιαλιστών με τη δημιουργία της ΔΗ.ΠΑΡ, δεν είχατε εκφράσει άλλες διαφωνίες, Όλα τα άλλα, επομένως, γίνονταν καλά στο ΠΑΣΟΚ;\nΚαι πάλι δεν θυμάστε καλά. Επέλεξα για λόγους αρχής και σεβασμού προς τη νέα ηγεσία του ΠΑΣΟΚ, να κρατήσω χαμηλούς τόνους. Υποχρέωσή μου και ως πρώην Πρόεδρος του ΠΑΣΟΚ ήταν να διαφυλάξω την ενότητα του κόμματος, και να συμβάλλω στην προσπάθεια το ΠΑΣΟΚ και πάλι να ξανασυνδεθεί με τη βάση του.\nΘα σας θυμίσω όμως τι είπα στην εκδήλωση για τα 39 χρόνια από την ίδρυση του ΠΑΣΟΚ το Σεπτέμβριο του 2013, όταν πλέον κατάλαβα ότι τα πράγματα δεν πήγαιναν καθόλου καλά:\n«Το ΠΑΣΟΚ που χρειάζονται η Ελλάδα και οι Έλληνες δεν μπορεί παρά να πρωταγωνιστεί στην πρόοδο και την αλλαγή της χώρας.\nΠρωτοστατεί στο σχηματισμό κυβερνήσεων συνεργασίας για κυβερνητική σταθερότητα, αλλά με ξεκάθαρο προοδευτικό πρόσημο.\nΌχι λευκές επιταγές.\nΕνώνει όλες τις προοδευτικές δυνάμεις του τόπου, απέναντι στη δεξιά και την αριστερή συντήρηση.\nΣτόχος μας - οι προοδευτικές μεταρρυθμίσεις με ανθρώπινο πρόσωπο.\nΔεν δικαιούμαστε να είμαστε παρακολούθημα κανενός. Καμίας δεξιάς ή αριστερής συντήρησης».\nΤόσο ξεκάθαρα. Από τότε.\n15. Γιατί αποχωρήσατε από το ΠΑΣΟΚ που ίδρυσε ο πατέρας σας, όταν ο κ. Βενιζέλος δηλώνει ότι μετά τις εκλογές θα γίνει συνέδριο στο οποίο θα συζητηθούν τα πάντα; Αυτό δεν ζητήσατε με την επιστολή σας;\nΤο δήλωσε σε εσάς; Στο διάστημα αυτό έχουν ειπωθεί πολλά, αλλά ουσία καμία για την πραγματική ανασυγκρότηση αυτού του ΠΑΣΟΚ το οποίο υπηρέτησα όλη μου την ζωή. Λειτούργησαν ενοχικά απέναντι στην ιστορία και τους αγώνες αυτού του χώρου. Δημιούργησαν δύο κομματικά μορφώματα σε τέσσερεις μήνες για να το κρύψουν. Τώρα το θυμήθηκαν; Τώρα και πάλι προεκλογικά για ψήφους;\nΗ πρότασή μου είχε ως βάση την Αναγέννηση και Ανασυγκρότηση του ΠΑΣΟΚ. Στόχος ήταν οι πρωτοβουλίες μας να προκαλέσουν ένα δημιουργικό σοκ, ώστε και πάλι να συναντήσουμε τον κόσμο με τον οποίο μοιραζόμαστε κοινές αξίες και οράματα για την πατρίδα μας. Η επίπλαστη ενότητα, την οποία μάλιστα όλοι κατήγγειλαν στις μεταξύ τους συζητήσεις αλλά κατάπιναν δημοσίως, δεν έκανε τίποτα άλλο από το να βυθίζει στην ανυποληψία μία ολόκληρη παράταξη.\nΜπροστά σε αυτό το τέλμα ούτε εγώ, ούτε οι άνθρωποι που πορευτήκαμε μαζί τόσα χρόνια για τις αξίες του Σοσιαλισμού μπορούσαμε να μένουμε απαθείς, σκεπτόμενοι το προσωπικό όφελος, που πιστέψτε με ήταν κάτι εύκολο μέσα από τη σιγουριά της επανεκλογής και της σίγουρης βουλευτικής έδρας.\nΑυτή ήταν μια από τις δυσκολότερες αποφάσεις της ζωής μου, διαλέγοντας τον δύσκολο δρόμο. Όμως, αυτός είμαι...\n16. Θα μπορούσατε να συνυπάρξετε σε μια κυβέρνηση συνεργασίας με τη Ν.Δ. του κ. Σαμαρά; Με τον κ. Τσίπρα; Μία κυβέρνηση στην οποία θα μετείχε και το ΠΑΣΟΚ υπό τον κ. Βενιζέλο;\nΤο ερώτημα είναι αν αυτοί θα συνεργαστούν με το ΚΙΝΗΜΑ μας! Γιατί εμείς δεν θα γίνουμε πατερίτσα και παρακολούθημα κανενός, για μερικές καρέκλες και οφίτσια.\nΓιατί εμείς θα επιβάλλουμε σαφέστατο προγραμματικό πλαίσιο προοδευτικών αλλαγών που θα τηρηθεί στο ακέραιο, όχι συμφωνία-κουρελόχαρτο που δεν λαμβάνει κανείς υπόψη. Και γιατί εμείς θα επιβάλλουμε πραγματική κυβερνητική συνεργασία με συλλογικές αποφάσεις, όχι κατάργηση κάθε έννοιας συλλογικότητας.\nΣας ρωτώ: Πώς να συνεργαστεί κανείς με τον κ. Σαμαρά, μετά τα δείγματα γραφής που έδωσε δυόμιση χρόνια, την αποδόμηση των μεταρρυθμίσεων, τις πελατειακές διευθετήσεις για τους ισχυρούς, τις υπόγειες διαδρομές με την ακροδεξιά, παίζοντας ακόμα και την Ελλάδα στα ζάρια;\n17. Ιδρύσατε ένα νέο κόμμα, αλλά από την ομιλία σας δεν προέκυψε αποχρών λόγος για την ίδρυσή του. Αναφέρατε γενικές αρχές, στις οποίες αναφέρεται όλο το κομματικό σύστημα. Κοινωνική Δικαιοσύνη, ανάπτυξη, αποκατάσταση αδικιών, αλληλεγγύη, αλήθεια, όλοι λέτε τα ίδια. Η αλήθεια, μάλιστα, είναι σλόγκαν του κ. Βενιζέλου, του κ. Σαμαρά και του κ. Τσίπρα. Εσείς ποια αλήθεια κομίζετε;\nΤο ΚΙΝΗΜΑ μας δεν κομίζει άλλη μία «αλήθεια».\nΕμείς μιλάμε με γεγονότα. Και λέμε αυτά που δεν θέλει να πει κανένας άλλος:\nΌτι ως αληθινοί πατριώτες, βάλαμε πάνω από όλα την Ελλάδα και πήραμε αποφάσεις αντιδημοφιλείς αλλά σωστές για τη χώρα. Αποφάσεις που δικαιώθηκαν και από τις εξελίξεις, θυμίζω Ιρλανδία, Πορτογαλία και Κύπρο, και εντέλει και από αυτούς που τις πολέμησαν λυσσαλέα, στην πράξη, γιατί στα λόγια...\nΌτι αν οι αποφάσεις αυτές, και κυρίως το κύμα προοδευτικών αλλαγών της περιόδου 2009-2011 είχαν διακομματική στήριξη, όπως είχαμε ζητήσει, σήμερα η χώρα θα είχε ήδη διαβεί τον κάβο, θα είχε ξεπεράσει την ανασφάλεια.\nΌτι αν δεν φτιάξουμε κράτος που να λειτουργεί δημοκρατικά, με διαφάνεια και αποτελεσματικότητα, ούτε κράτος πρόνοιας, ούτε υγεία ή παιδεία σωστή θα έχουμε. Αν δεν φτιάξουμε αυτό το κράτος ούτε επενδύσεις σοβαρές θα έχουμε, ούτε ο επιχειρηματίας, ο μικρομεσαίος, ο αγρότης, η start-up επιχείρηση, θα βλέπουν το μέλλον με σιγουριά, χωρίς ανασφάλεια.\nΚαι σε αυτό διαφέρουμε ριζικά από την συντήρηση της ΝΔ και με όσους ταυτίστηκαν μαζί της. Αλλά βλέπουμε και τον ΣΥΡΙΖΑ να αδυνατεί να απεμπλακεί από ένα παρωχημένο μοντέλο συγκεντρωτικού κρατισμού, που θα ενισχύσει την πελατειακή διαπλοκή αλλάζοντας απλώς καπέλο.\nΔιαφέρουμε ριζικά με την ΝΔ και τον ΣΥΡΙΖΑ που θεωρούν το μνημόνιο ως πηγή κακού, ενώ δεν κοιτούν τα πραγματικά αίτια για τα οποία βρεθήκαμε εδώ.\nΚαι άρα δεν προτείνουν ουσιαστική αλλαγή. Αποφυγή προτείνουν.\nΕμείς αντιθέτως δεν αποφεύγουμε το πρόβλημα.\nΚαι προτείνουμε πραγματική σύγκρουση με τα κακώς κείμενα προς όφελος του κοινού καλού, του πολίτη.\nΜιλάμε ξεκάθαρα για τις αδυναμίες της χώρας μας. Γιατί πιστεύουμε ότι μπορούν να διορθωθούν. Αν υπάρχει πραγματική βούληση. Και αυτή την έχουμε. Το έχουμε και το έχω αποδείξει.\nΔεν θα κάνουμε πίσω και για αυτό προτείνουμε ένα δικό μας σχέδιο. Όχι της τρόικας, όχι επιβαλλόμενο έξωθεν.\nΠροτείνουμε Σχέδιο με Ελληνική Ταυτότητα και Θεσμούς που λειτουργούν, με τον πολίτη συμμέτοχο, για να οικοδομηθεί η Μεταπελατειακή Ελλάδα, μια Ελλάδα Αξιών, Δικαιοσύνης και Δημιουργίας.\nΓιατί πιστεύω σε αυτό το σχέδιο;\nΠρώτο γιατί το χρειαζόμαστε για μια διαφορετική Ελλάδα.\nΔεύτερο γιατί με αυτό το σχέδιο ξέρω ότι θα μπορούμε να διαπραγματευτούμε με τους εταίρους μας εξασφαλίζοντας τρεις βασικούς στόχους…\n• Την υπεύθυνη και σταθερή έξοδο στις αγορές και από το μνημόνιο χωρίς κραδασμούς και φόβους εξόδου από το ΕΥΡΩ,\n• Την στήριξή τους χωρίς νέα ποσοτικά οριζόντια μέτρα περικοπών,\n• Την οριστική και αμετάκλητη διευθέτηση του χρέους με αντάλλαγμα μια Ελλάδα λειτουργική, διαφάνειας, απαλλαγμένη από όλα όσα μας έφεραν στο χείλος του γκρεμού.\nΓια αυτό και πιστεύω σε ένα δικό μας, Ελληνικό Σχέδιο, με την υπογραφή όλων των Ελλήνων στη βάση του τρίπτυχου «Απελευθέρωση της δημοκρατίας από την σημερινή της αιχμαλωσία σε διάφορα κατεστημένα, Ανθρωπιά για ένα κράτος αλληλέγγυο με τον πολίτη, απέναντι στη σκληρότητα των ανισοτήτων, που διαρρηγνύουν την κοινωνική συνοχή ενώ περιθωριοποιούν ανέργους, φτωχούς, συνταξιούχους και αδύναμα στρώματα της κοινωνίας, Ανάπτυξη βιώσιμη απελευθερώνοντας τις υγιείς παραγωγικές δυνάμεις να αξιοποιήσουν τα συγκριτικά πλεονεκτήματα της χώρας μας».\nΓια αυτό το Ελληνικό Σχέδιο, που είναι ο σωστός δρόμος απέναντι στο άνευ όρων ΝΑΙ του κ.Σαμαρά και το εντελώς ΟΧΙ του κ.Τσίπρα, θα πούμε πολύ περισσότερα τις επόμενες μέρες.\nΚλείνω λέγοντας ότι υπάρχουν πέντε λόγοι γιατί η Ελλάδα και η ιστορική παράταξη της δημοκρατίας και του σοσιαλισμού χρειάζονται το ΚΙΝΗΜΑ:\nΠρώτον, γιατί η χώρα, χρειάζεται ηγεσίες που βάζουν πρώτα την Ελλάδα και τους πολίτες της, χωρίς να υπολογίζουν προσωπικό ή πολιτικό κόστος.\nΔεύτερον, γιατί είναι αναγκαία η κοινοβουλευτική εκπροσώπηση των δυνάμεων που έδειξαν ότι μπορούν να σηκώσουν το βάρος της ευθύνης με γενναίες πράξεις αλλά και να ξεκινήσουν υπεύθυνες και μεγάλες αλλαγές που είχε ανάγκη η χώρα.\nΤρίτον, γιατί έχουμε καθαρή πολιτική ταυτότητα, το ΚΙΝΗΜΑ μας των Δημοκρατών Σοσιαλιστών. Αυτή είναι εγγύηση για όποια συνεργασία κυβερνητική ή άλλη σε ξεκάθαρο προοδευτικό πλαίσιο.\nΤέταρτον, γιατί η χώρα θα πάει μπροστά χτίζοντας επάνω σε αλήθειες και όχι στην κινούμενη άμμο της συνομωσιολογίας ή κάτω από ένα πέπλο σιωπής. Και η φωνή μας είναι φωνή εμπειρίας, γνώσης για τα πραγματικά γεγονότα εντός και εκτός της Ελλάδας. Μια αλήθεια που αποκαλύπτεται - και καλώς αποκαλύπτεται - συνεχώς.\nΚαι πέμπτον, δίνουμε φωνή και δύναμη στους χιλιάδες πολίτες, μέσα από την δικιά μας ξεχωριστή φιλοσοφία της συμμετοχικής δημοκρατίας, της αυτοοργάνωσης, της προσφοράς και διαβούλευσης. Είναι το ΚΙΝΗΜΑ που δεν πιστεύει σε πελατειακά ούτε σε συγκεντρωτικά κόμματα. Ο δικός μου προσωπικός ρόλος είναι να ακριβώς να διασφαλίσω αυτή την πλατιά συμμετοχική και δημοκρατική διαδικασία ανασυγκρότησης του ευρύτερου χώρου των δημοκρατών και σοσιαλιστών στην χώρας μας.\nΤώρα ήρθε η ώρα να ακουστεί η δική μας φωνή.\n18. Ποιος είναι ο εκλογικός στόχος του Κινήματος που ιδρύσατε; Να μπείτε απλά στη Βουλή, να αναδειχτείτε τρίτο κόμμα, τι ακριβώς επιδιώκετε;\nΚάνουμε μια νέα αρχή. Για ένα ΚΙΝΗΜΑ που θα διαμορφώσει η ίδια η βάση, μέσα από διάλογο, διαβούλευση, αυτοοργάνωση. Ένα εργαστήρι ιδεών και προτάσεων για την χώρα και την πρόοδο. Δημοκρατών και Σοσιαλιστών. Με σαφή ταυτότητα. Με σαφείς κατευθύνσεις για το που πρέπει και μπορούμε να πάμε. Σε μια κοινωνία αξιών.\nΣήμερα στόχο έχουμε να δώσουμε φωνή σε αυτή την νέα μας παρουσία. Να αποκτήσουν οι νέοι και παλιότεροι μαχητές αυτών των ιδεών ξεκάθαρη και σημαντική κοινοβουλευτική φωνή. Να ακουγόμαστε δυνατά. Να αναδείξουμε τις αξίες μας, να αναδείξουμε την ελπίδα για μια διαφορετική Ελλάδα.\nΝα συγκρουστούμε με νοοτροπίες και πρακτικές που πήγαν την Ελλάδα πίσω.\n19. Το πιθανότερο είναι ότι δεν θα σχηματιστεί αυτοδύναμη κυβέρνηση. Πρέπει να πάμε σε δεύτερες εκλογές, όπως το 2012, ή να σχηματιστεί, οπωσδήποτε, κυβέρνηση με βάση τα αποτελέσματα των εκλογών της 25ης Ιανουαρίου.\nΣυνεργασίες μόνο με ξεκάθαρο προοδευτικό πλαίσιο, αυτό μας επιβάλλει μια αδήριτη ανάγκη για προοδευτικές και δημοκρατικές για μεταρρυθμίσεις. Κι αυτό θα επιμείνουμε να κάνουμε κατά την διαδικασία των διερευνητικών εντολών.\n20. Υπάρχει μια εκκρεμότητα και αφορά στα οικονομικά του ΠΑΣΟΚ. Αιωρείται η κατηγορία ότι αφήσατε μεγάλο χρέος και ότι αυτό είναι όπλο στα χέρια του κ. Βενιζέλου, ότι σας «κρατάει». Η αίσθηση είναι ότι, στην καλύτερη περίπτωση, υπήρξε σπατάλη χρημάτων. Τι ακριβώς συνέβη;\nΔεν με κρατάει κανείς. Και ξέρετε κάτι: Να γίνει τώρα ξανά κοινός έλεγχος στα οικονομικά όλων των κομμάτων από το 2000 και μέχρι σήμερα για να δούμε πότε και ποιοι επιχείρησαν να βάλουν μία τάξη στα οικονομικά τους. Δεν λέω ότι δεν υπήρξαν προβλήματα, και πώς θα μπορούσε άλλωστε να γίνει διαφορετικά, όταν όλα τα κόμματα λειτουργούν εδώ και δεκαετίες σε καθεστώς απόλυτης αδιαφάνειας. Εμείς προσπαθήσαμε να σπάσουμε αυτή την αδιαφάνεια. Αρχίσαμε να εφαρμόζουμε κανόνες, προσπαθώντας παράλληλα να τηρούμε τις υποχρεώσεις ενός κόμματος εξουσίας. Καταφέραμε το 2010 να έχει το ΠΑΣΟΚ λιγότερα χρέη από τη Ν.Δ. παρά το γεγονός ότι όλη την περίοδο 2004-2009 το ΠΑΣΟΚ έπαιρνε λιγότερα χρήματα από τη ΝΔ ως δεύτερο κόμμα, παρά το γεγονός ότι το ΠΑΣΟΚ την ίδια περίοδο είχε τριπλάσιες εσωκομματικές διαδικασίες σε σχέση με τη ΝΔ την ίδια περίοδο - 2 Συνέδρια, εσωκομματικές εκλογές ηγεσίας, εκλογές όλων των αποκεντρωμένων οργάνων, και παρά το γεγονός ότι το 2004 το ΠΑΣΟΚ είχε περισσότερα χρέη από τη ΝΔ.\n21. Κύριε Πρόεδρε, μια τελευταία ερώτηση. Εσείς δεν κάνατε λάθη; Τα είχατε όλα καλά καμωμένα;\nΑπό την πρώτη στιγμή, εδώ και χρόνια ανέλαβα και σήκωσα όλο το βάρος της ευθύνης για λάθη και καθυστερήσεις, ακόμα και για επιλογές προσώπων.\nΠοτέ δεν προσποιήθηκα τον αλάνθαστο. Ξέρω τα λάθη μου. Έχω διδαχθεί από αυτά.\nΝαι, ως Πρωθυπουργός, μπροστά στην ανάγκη να μην διαταραχθεί η κυβερνητική σταθερότητα και η πορεία της χώρας, «κατάπια» πολλά. Ανέχτηκα για καιρό συμπεριφορές που ήξερα ότι μας πληγώνουν. Ανέχτηκα στρογγυλέματα θέσεων και συμβιβασμούς, περισσότερους από ό,τι έπρεπε.\nΠολλοί ζητούσαν να ήμουν πιο αποφασιστικός. Έμαθα κι εγώ. Και είμαι αποφασισμένος. Οι αλλαγές στην Ελλάδα γίνονται με σωστή προετοιμασία, σχέδιο και αποφασιστικότητα να κόψεις τον γόρδιο δεσμό. Όπου το κάναμε, είχαμε αποτέλεσμα. Πρωτόγνωρο σε τόσο σύντομο χρονικό διάστημα και σε τόσο ασφυκτικές συνθήκες. Κάναμε την αρχή. Δεν αλλάξαμε όμως τη χώρα όσο είχαμε υποσχεθεί. Αλλά δεν φυγομάχησα, δεν κρύφτηκα, δεν πέταξα την καυτή πατάτα σε άλλον, δεν έπαιξα τη χώρα στα ζάρια.\nΕίμαι έτοιμος πραγματικά να δεχθώ κάθε κριτική. 'Αλλωστε δεν υπάρχει κάτι που να μην έχει ειπωθεί εναντίον μου. Τα έχω ακούσει όλα. Αλλά τώρα θα ακουστεί και η δική μας φωνή. Ζητάμε, και σωστά γιατί έτσι είναι η πολιτική, αυτοκριτική από τους πυροσβέστες γιατί δεν αντιμετώπισαν καλύτερα την φωτιά, μέσα στις χειρότερες για τη χώρα δυνατές συνθήκες.\nΜε τους πραγματικούς εμπρηστές της χώρας και της ελληνικής οικονομίας, αυτούς που χρεοκόπησαν τον τόπο και έφυγαν, θα ασχοληθεί επιτέλους κανείς;\nΑναρτήθηκε από Σάλτσινο: στις 11:33 π.μ.\nΕτικέτες ΚΙΝΗΜΑ, ΠΑΠΑΝΔΡΕΟΥ\nΕκλογές 2015: Τελικά αποτελέσματα στην Αιτωλοακαρν...\nΟ καιρός των πολιτών\nΕτοιμασθείτε για μεγάλες εκπλήξεις την νύχτα των ε...\nΗ χώρα στην εποχή του υβριδικού μνημονίου\nOμιλία του Προέδρου του Κινήματος, Γιώργου Παπανδρ...\nΗ ομιλία του Γιώργου Παπανδρέου στην ίδρυση του Κ...


Η Πύλη της Σοφίας του Χάρη Κουδούνα (βίντεο) - Εκδόσεις Φυλάτος | Fylatos Publishing\nκάνε κλικ για να παρακολουθήσεις το βίντεο παρουσίασης\nΕν όψει των προσεχών παρουσιάσεων στην Ελλάδα του βιβλίου “Η Πύλη της Σοφίας”, του Χάρη Κουδούνα, που είναι να γίνουν στο Ιστορικό και παλαιοντολογικό μουσείο της Πτολεμαΐδας στις 28 Απριλίου, στην αίθουσα Δημοτικού Συμβουλίου του Δημαρχείου Πύλης Τρικάλων στις 9 Ιουνίου, όπως επίσης στα Ιωάννινα και στην Ηγουμενίτσα (πάντα κατά τον μήνα Ιούνιο 2018), η ArteVideo, εκπροσωπούμενη από τον κ. Γιώργο Χιώτη, με μεγάλη χαρά, σας παρουσιάζει σε 2 λεπτά και 42″, το περιεχόμενο του βιβλίου και τον συγγραφέα του.\nΟ Συγγραφέας θα μιλήσει για το τι υπάρχει στον κάθε άνθρωπο πριν την ΠΥΛΗ ΤΗΣ ΣΟΦΙΑΣ και πως πολλοί από αυτούς δεν την διαβαίνουν παρά μόνο την παρατηρούν. Ο φόβος του κενού που υπάρχει αναμεταξύ τους μέχρι το πέρασμα προς την Σοφία, την Αγάπη, την Ευτυχία. Η ανάλυση μιας προφητείας που έγινε ιστορική έρευνα και πραγματικότητα στο πρόσωπο του συγγραφέα. Οι απαντήσεις στις αιώνιες ερωτήσεις του ανθρώπου. Το μοναχικό εσωτερικό μονοπάτι της αυτογνωσίας για τον έλεγχο του εαυτού μας και των γύρω από εμάς. Το γεφύρωμα με τον Θεό! Τα συμβολικά οικουμενικά γράμματα Μ και Π τι σημαίνουν για τον πρωταγωνιστή του βιβλίου και για τον καθένα μας! Η αποκωδικοποίηση του συμβολικού αριθμού 213 που εμφανίζεται στην αρχή του πρώτου κεφαλαίου του βιβλίου. Τι περισσότερο είναι από την αρχή της άνοιξης;\nΣυνέντευξη του Αλέξανδρου Ρεμούνδου στην... Η Ιουλία Ιωάννου, συνομιλεί με την Κλεοπάτρα...


Στην Ολλανδία για προετοιμασία ο Στοφορίδης - Fightsports.gr\nΕίστε εδώ: Αρχική » Kickboxing » Στην Ολλανδία για προετοιμασία ο Στοφορίδης\nΣτην Ολλανδία για προετοιμασία ο Στοφορίδης\nΔημοσίευση: 10/01/2015 18:01\nΣτην Ολλανδία θα βρεθεί ο Γιάννης Στοφορίδης για προετοιμασία ενόψει του των event που ακολουθούν και θα έχει την ευκαιρία να προπονηθεί με αθλητές όπως ο Erol Zimmerman. Υποστηρικτής της προσπάθειας αυτής η QNT Greece. Δείτε αναλυτικά την ανακοίνωση.\n«Ο Γιάννης Στοφορίδης αθλητής του Παναγιώτη Καρανικόλη «Μαχητές Ελευθερούπολης », τη Δευτέρα 12/1/2015 θα ταξιδέψει στην Ολλανδία και συγκεκριμένα στη πόλη Breda στην γνωστή σχολή πολεμικών τεχνών Golden Glory Hemmers. Θα παραμείνει για δέκα ημέρες . Εκεί θα έχει την δυνατότητα να προπονηθεί καθημερινά δυο φορές καθώς και να κάνει sparring με γνωστά ονόματα της παγκόσμιας κλάσης –όπως o Ζimmerman. Αρωγός της προσπάθειας αυτής του Γιάννη Στοφορίδη είναι η QNT GREECE, που είναι πάντα δίπλα στους αθλητές της έμπρακτα. Επίσης σημαντική ήταν η βοήθεια του Γιάννη Θεοφάνους «Fight Club »,ώστε η αποστολή να βρεθεί στη Breda και στη Golden Glory Hemmers. Στην ίδια αποστολή θα είναι και ο Παναγιώτης Θεοδοσίαδης ,αθλητής του Γρηγόρη Πιστικού «Pistikos Fight Club». Ο κος Πιστικός θα παραβρεθεί για 3 ημέρες στην Ολλανδία ώστε να κατευθύνει τις προπονήσεις τον δύο Ελλήνων αθλητών».\nΕπιστρέφει ο Μαρίνος με αγώνα στην Ολλανδία\nΣτην σχολή Golden Glory στην Ολλανδία η Τheofanous Elite Team\nΝέα μάχη στην Ολλανδία για Βαρδάκα\nΔυο στα δυο για το Fight Club Patras στο 44th Dutch World Open στην Ολλανδία


Σημαντική η παρέμβαση του Οικουμενικού Πατριάρχη για τους δύο στρατιωτικούς. Η διπλωματία του Φαναρίου δεν χάνει εύκολα και μπορεί να προκαλέσει σειρά εξελίξεων… Δηλώσεις στο ραδιόφωνο του ΣΚΑΙ – Δημοσχάκης Αναστάσιος\nΓια τα αισιόδοξα μηνύματα που προέκυψαν από την παρέμβαση του Οικουμενικού Πατριάρχη κ.κ. Βαρθολομαίου για τους δύο Έλληνες στρατιωτικούς και την επίσκεψη σε αυτούς του Μητροπολίτη Αδριανουπόλεως, αλλά και για το επεισόδιο με το τουρκικό ελικόπτερο πάνω από τη Ρω μίλησε χθες (10/04) στο ραδιόφωνο του ΣΚΑΙ και τον Άρη Πορτοσάλτε ο Βουλευτής Έβρου κι Επίτιμος Αρχηγός της ΕΛ.ΑΣ, Αναστάσιος Δημοσχάκης.\nΤο επεισόδιο στη Ρω αποδεικνύει ότι η Τουρκία, μετά την επιθετική ρητορική του Τούρκου Προέδρου, κλιμακώνει την ένταση δημιουργώντας μείζονα περιστατικά.\nΗ Τουρκία προσπαθεί να δημιουργήσει μια νέα πραγματικότητα στη νευραλγική περιοχή γύρω από το Καστελόριζο.\nΗ Κυβέρνηση οφείλει να μην επιτρέψει να γίνουν επιχειρησιακά λάθη σε Έβρο και νησιά.\nΣημαντική η παρέμβαση του Οικουμενικού Πατριάρχη κ.κ. Βαρθολομαίου για τους δύο στρατιωτικούς μας, τους οποίους συμπεριέλαβε στο Αναστάσιμο μήνυμά του. Είναι γνωστό ότι η διπλωματία του Φαναρίου δεν χάνει εύκολα και μπορεί να προκαλέσει σειρά εξελίξεων…\nΟ ίδιος με τη σύζυγό του παρακολούθησε τη λειτουργία της δεύτερης Ανάστασης στις Καστανιές, την ίδια στιγμή που ο Μητροπολίτης Αδριανουπόλεως, Αμφιλόχιος, επισκεπτόταν στις φυλακές υψίστης ασφαλείας τους δύο στρατιωτικούς μας.\nΗ λιτάνευση της εικόνας της Αναστάσεως έγινε μέχρι τη συνοριογραμμή, στέλνοντας μήνυμα φιλίας στη γειτονική χώρα, αλλά και ελπίδας για τα δύο στελέχη των Ε Δ.\nΕπικοινώνησε τηλεφωνικά με τον πάτερα του Κούκλατζη, ενός εκ των στρατιωτικών που κρατούνται στις φυλακές της Αδριανούπολης.\nΑναλυτικά ακούστε εδώ τη συνέντευξη\nΡω, ΣΚΑΙ, Στρατιωτικοί\n← Το Φώς της Ανάστασης να φωτίσει το δρόμο της επιστροφής των δυο Ελλήνων στρατιωτικών! Η επιστροφή τους, ως κίνηση ειρηνικής προδιάθεσης αλλά κι εφαρμογής την νομιμότητας από τους γείτονές μας, μπορεί να σηματοδοτήσει μια νέα εποχή για τις σχέσεις των δυο χωρών. Δηλώσεις στην Δέλτα ΤV Αλέξ/πολης.\nΗ Δεύτερη Ανάσταση στις Καστανιές έστειλε μήνυμα ειρήνης αλλά και επιστροφής των δύο στρατιωτικών μας στις οικογένειές τους και τις μονάδες τους! – Δηλώσεις στη Δημοτική Τηλεόραση Ορεστιάδας →


Πώς θα βγάλεις εύκολα (και χωρίς στερήσεις) τη ζάχαρη από τη ζωή σου - Queen.gr\nΟ πιο σωστός και αποτελεσματικός τρόπος για να την απομακρύνεις από τη διατροφή σου.\nΗ ζάχαρη είναι ένα από τα συστατικά που συναντάμε καθημερινά σε ροφήματα, σνακ, και πολλά άλλα. Η γλυκιά γεύση της προκαλεί «εθισμό» (απελευθερώνει ντοπαμίνη και οπιοειδή στον εγκέφαλο) με αποτέλεσμα να θες αργότερα να φας ξανά κάτι γλυκό. Δυστυχώς είναι αρκετά επιβλαβής για την υγεία αφού όταν καταναλώνεται σε μεγάλες ποσότητες, προκαλεί διάφορα προβλήματα.\nΌλα όσα προκαλεί η ζάχαρη στον οργανισμό σου\nΤα ροφήματα με τα οποία μπορείς ν΄αναμείξεις (και ν΄απολαύσεις) τα πρωτεϊνούχα συμπληρώματα\nΠώς θα κάνεις detox από τη ζάχαρη\nΗ ζάχαρη δεν είναι καλό να καταναλώνεται σε μεγάλες ποσότητες.\nΗ υπερβολική ποσότητα ζάχαρης μπορεί να οδηγήσει σε διαβήτη.\nΗ παραπάνω ζάχαρη από την ενδεδειγμένη ημερήσια κατανάλωση δημιουργεί φλεγμονή.\nΑυτή ως συνέπεια έχει το δέρμα να γερνά πιο γρήγορα.\nΕπιπλέον ευθύνεται για πρόσληψη βάρους και συχνά οδηγεί σε παχυσαρκία.


Verge: Ένα ασφαλές, ανώνυμο, φιλικό προς το χρήστη ψηφιακό νόμισμα * LuckyPig Blog\nVerge: Ένα ασφαλές, ανώνυμο, φιλικό προς το χρήστη ψηφιακό νόμισμα\nHome → Κρυπτονομίσματα → Verge: Ένα ασφαλές, ανώνυμο, φιλικό προς το χρήστη ψηφιακό νόμισμα\nΤο Verge είναι ένα ανοικτού κώδικα αποκεντρωμένο κρυπτονόμισμα το οποίο προσφέρει πλήρες ανώνυμες συναλλαγές, κρύβοντας την τοποθεσία και την διεύθυνση IP η οποία συνήθως είναι προσκολλημένη στην συναλλαγή χρησιμοποιώντας την τεχνολογία του περιηγητή TOR.\nΤιμή Verge – XVG to euro\nΠοιος είναι ο δημιουργός του Verge;\nΤο κρυπτονόμισμα Verge δημιουργήθηκε το 2016 από τον Justin Valo, ένα προγραμματιστή με περισσότερη από 20 χρόνια εμπειρία στο χώρο της κυβερνοασφάλειας. Αρχικά δημιούργησε το κρυπτονομισμα σαν ένα πρότζεκτ απλά για να περνάει την ώρα του και ταυτόχρονα να δώσει την δύναμη σε διάφορα άτομα να πραγματοποιούν συναλλαγές με περισσότερη ιδιωτικότητα.\nΟ Valo αρχικά ενδιαφέρθηκε για το μπιτκοιν το 2011, και μετά ασχοληθηκε και για λίγο καιρό με το Dogecoin. Ξεκίνησε να εργάζεται στο Verge λόγω του ότι πίστευε ότι κανένα από τα altcoins που υπήρχαν τον καιρό της δημιουργίας του Verge Μπορούσε να προσφέρει αρκετή ιδιωτικότητα.\nΤο κρυπτονόμισμα Verge έχει μερικές αξιόλογες συνεργασίες όπως:\nΗ τεχνολογία του Verge\nΤο κρυπτονόμισμα Verge δίνει έμφαση στην ανωνυμία των συναλλαγών κρύβοντας το IP του αποστολέα και του παραλήπτη κάνοντας τις συναλλαγές μη ανιχνεύσιμες. Το IP είναι η μοναδική ταυτότητα της συσκευής με την οποία συνδεόμαστε στο διαδίκτυο. Αν κάποιος γνωρίζει το IP μπορεί να παρακολουθήσει τις δραστηριότητες του χρήστη και να εντοπίσει την τοποθεσία του.\nΛόγω του ότι τα κοινά κρυπτονομίσματα, όπως για παράδειγμα το μπιτκοιν, αντιμετωπίζουν δυσκολίες στο να προστατέψουν εντελώς την ιδιωτικότητα του χρήστη, το κρυπτονόμισμα Verge προσφέρει μοναδικούς τρόπους με τους οποίους μπορούν να προστατευτούν οι χρήστες.\nΤο Verge διασφαλίζει την ανωνυμία του χρήστη, χρησιμοποιώντας διάφορα δικτυα για την επεξεργασία των συναλλαγών όπως για παράδειγμα το The Onion Router (TOR) και το Invisible Internet Project (I2P).\nΤο TOR προστατεύει τις ταυτότητες των χρηστών με την διακλάδωση των δεδομένων μέσα από ένα τεράστιο δίκτυο από άλλους υπολογιστές το οποίο δημιουργήθηκε από εθελοντές από όλο το κόσμο ενώ το I2P κρυπτογραφεί τα δεδομένα τους.\nΠαρολο που όλοι μπορούν να δουν τις συναλλαγές στο δημόσιο blockchain του κρυπτονομίσματος Verge, η χρήση του δικτυου και της τεχνολογίας του TOR και του I2P κρύβουν την τοποθεσία και το IP των χρηστών του κρυπτονομίσματος.\nΠαρολο που υπάρχουν πολλά άλλα κρυπτονομίσματα τα οποία προσφέρουν την πολυτέλεια των ανώνυμων συναλλαγών, αυτά τα κρυπτονομίσματα βασίζονται περισσότερο στην κρυπτογράφηση για την απόκρυψη του IP και της τοποθεσίας των χρηστών τους.\nΤο Verge λύνει αυτό το πρόβλημα τεχνικά. Αντι να βασιστεί στην κρυπτογράφηση, χρησιμοποιεί την τεχνολογία του TOR και του I2P για να προστατέψει την ιδιωτικότητα των χρηστών του.\nΕκτός από αυτές τις δύο μεθόδους το Verge χρησιμοποιεί και το Wraith Protocol. Το Wraith Protocol είναι μια τεχνολογία η οποια δίνει στους χρήστες του κρυπτονομίσματος την επιλογή να επιλέξουν αν θα είναι οι συναλλαγές τους δημόσιες ή ιδιωτικές.\nΤι κάνει το Verge μοναδικό;\nΣύμφωνα με το “blackpaper” του το Verge, δημιουργήθηκε με σκοπό να κάνει πραγματικότητα το όνειρο του δημιουργου του μπιτκοιν Σατόσι Νακαμότο, για ένα αποκεντρωμένο και χωρίς έλεγχο νόμισμα, πραγματικοτητα παρέχοντας ταυτόχρονα περισσότερη ιδιωτικότητα. Με λίγα λόγια το Verge δεν ειναι μοναδικο λόγω του ότι είναι αρκετά παρόμοιο με το Monero, Zcash και το Dash.\nΣαν ένα κρυπτονόμισμα το οποίο λειτουργεί με τον αλγοριθμο τύπου proof-of-work, το Verge είναι ένα από τα πολύ λίγα κρυπτονομίσματα τα οποία δουλεύουν με πολλαπλούς αλγόριθμους εξορυξης. Μπορείτε να κάνετε εξόρυξη το Verge με τους αλγοριθμους Scrypt, X17, Lyra2REv2, myr-groestl και Blake2s.\nΑγορά και αποθήκευση Verge\nΜπορείτε να αγοράσετε το κρυπτονόμισμα Verge από το ανταλλακτήριο κρυπτονομισμάτων Changelly και να το αποθηκεύσετε στα πορτοφόλια κρυπτονομισμάτων Trezor 1 και Trezor T.\nΤο Verge είναι ένα από τα λεγομενα “privacy coins” το οποίο μπορεί να χρησιμοποιηθεί για εντελώς ανώνυμες συναλλαγές. Το κρυπτονόμισμα χρησιμοποιείται για τις πληρωμές σε ιστοσελίδες πορνογραφικού περιεχομένου και μπορεί να ενδιαφέρει άτομα τα οποία θέλουν να αγοράσουν πορνογραφικό υλικό ανώνυμα, επενδυτές αλλά και traders οι οποίοι θέλουν να το κάνουν trading.\nBy Nick Eleftheriou on 24 Μαρτίου 2021 / Κρυπτονομίσματα / Leave a comment\nTags: altcoin, altcoins, privacy coin, verge, xvg, αναδυομενα κρυπτονομισματα, ανωνυμια, ιδιωτικότητα, φθηνα κρυπτονομισματα\nDecred: Ασφαλές αποθήκευση αξίας στο blockchain\nStox: Πλατφόρμα προβλέψεων αποτελεσμάτων στο blockchain


Γερμανία-Spiegel: «H ευρωπαϊκή κρίση είναι βαθύτερη από ό,τι νομίζουμε»\n«H ευρωπαϊκή κρίση είναι βαθύτερη από ό,τι νομίζουμε. Μόνο συγκεκριμένες προτάσεις και μεγάλες ιδέες μπορούν να σώσουν, την ευρισκόμενη σήμερα σε αντιδημοκρατική φάση, Ευρωπαϊκή Ενωση. Η καγκελάριος Μέρκελ πρέπει να δράσει. Ας ελπίσουμε ότι θα ξεπεράσει την προσεκτική προσέγγιση της και θα αντιληφθεί ποια ιστορική ευκαιρία τής δίνεται. Κρατά τα κλειδιά της Ευρώπης στα χέρια της. Μπορεί πραγματικά, μαζί με τον Εμανουέλ Μακρόν, να επανεξετάσει αυτήν τη χαμένη στον εαυτό της Ευρώπη, να την επανεφεύρει και να την οργανώσει δημοκρατικά. Έχει απαλλαγεί από τον μεγάλο αντιευρωπαίο της κυβέρνησής της, τον Βόλφγκανγκ Σόιμπλε. Ο νέος αντιευρωπαίος Κρίστιαν Λίντνερ (σ.σ. ο πρόεδρος του Φιλελεύθερου Κόμματος της Γερμανίας / FDP) δεν πρέπει να συνεχίσει να υποσκάπτει τα θεμέλια της δημοκρατικής τάξης με την ολέθρια αυστηρή πολιτική της λιτότητας» γράφει, μεταξύ άλλων, σε άρθρο του ο Γκέοργκ Ντίτς, αρθρογράφος του Spiegel online.\n«Η ίδια η Ευρώπη έχει καταστεί μια διφορούμενη έννοια, είναι κενή, άνευ περιεχομένου, επειδή τα σχέδια, οι αξίες, οι πεποιθήσεις, είναι όλα τόσο ασαφή και αμφιλεγόμενα, επειδή η ήπειρος βρίσκεται λιγότερο σε μια από τις συνήθεις κρίσεις της και περισσότερο σε μια τελική θύελλα από χαλάζι, σε μια ορμητική αναστροφή της ιστορίας, που ανοίγει πληγές οι οποίες ανάγονται σε 100, 200, 500 χρόνια στο παρελθόν. Τι άλλο μπορεί να σημαίνει -σε συνάρτηση με αυτά- το γεγονός ότι το Φιλελεύθερο Κόμμα της Γερμανίας (FDP), τόσο στη διάρκεια του προεκλογικό αγώνα, αλλά και τώρα κατά τις διαπραγματεύσεις (για τον σχηματισμό κυβέρνησης), εμφανίζεται ως ευρωπαϊκό κόμμα, ενώ υποστηρίζει μια πολιτική η οποία οδήγησε κατά τον Εμανουέλ Μακρόν στα πρόθυρα ενός ευρωπαϊκού “εμφυλίου πολέμου”; Η σκληρή, άκαμπτη, ανόητη γερμανική πολιτική της αυστηρής λιτότητας είναι το καθοριστικό γεγονός εξ αιτίας του οποίου μπορεί να διαλυθεί η Ευρώπη» συνεχίζει ο αρθρογράφος του γερμανικού περιοδικού.\n«Αυτό που αποδεικνύεται σε κάθε περίπτωση στην κρίση της Καταλονίας είναι ότι η Ευρώπη ως οικονομική και νομισματική Ένωση έχει φτάσει στον τέλος της. Ήταν μια ιδέα / μια σύλληψη του ψυχρού πολέμου, η οποία μετά το 1989 περιήλθε σε τέλμα και δεν μεταρρυθμίστηκε ριζοσπαστικά ποτέ, δηλαδή δεν εκδημοκρατικοποιήθηκε. Για κάτι τέτοιο είναι πιθανόν πολύ αργά, τουλάχιστον με τη σημερινή της μορφή, διότι ακριβώς εκείνες οι χώρες, οι οποίες εντάχθηκαν βιαστικά μετά την πτώση του τείχους του Βερολίνου, αποδεικνύονται ως μια αντιδραστική ομάδα. Εδώ και καιρό όμως η δημοκρατία στην Ευρώπη ακυρώνεται ντε φάκτο από την ίδια, όπως συνέβη στην πράξη στην περίπτωση της Ιταλίας και της Ελλάδας, όπου παρενέβη στα κυριαρχικά δικαιώματά τους και απαίτησε την αντικατάσταση εκλεγμένων κυβερνήσεων προκειμένου να εφαρμοστούν τα οικονομικά μέτρα, ενώ την ίδια ώρα αρνείται ρητά να λάβει, έστω και μερικώς, μέτρα κατά της Ουγγαρίας και της Πολωνίας, Τσεχία θα προστεθεί σύντομα σε αυτές, εκεί όπου δηλαδή παραβιάζονται θεμελιώδη ανθρώπινα δικαιώματα και υποδαυλίζεται το μίσος ειδικά κατά των Εβραίων ια των Μουσουλμάνων; Η Ευρώπη, λοιπόν, διαθέτει στην πράξη λίγο υλικό πάνω στο οποίο μπορεί να χτίσει, στον δε τομέα των ιδεών λείπει εντελώς το ιδεολογικό πλαίσιο ή το σχέδιο. Σε Δύση και Ανατολή βρίσκεται αυτήν την στιγμή υπό υπαρξιακή πίεση: H Ευρωπαϊκή Ενωση απέδειξε σαφώς στην περίπτωση της Ισπανίας ότι οι δημοκρατικές προσπάθειες δεν έχουν καμιά πιθανότητα και τα συμφέροντα των εθνικών κρατών είναι εκείνα τα οποία έχουν προτεραιότητα. Και ενδιάμεσα υπάρχει ένα κενό. Ο Εμανουέλ Μακρόν είναι επί του παρόντος «ο τελευταίος επιζών» στην Ευρώπη. Λέει το προφανές χωρίς το οποίο δεν μπορεί να υπάρξει μια σταθερή και αλληλέγγυα Ευρώπη, ότι δηλαδή απαιτείται ένα πραγματικά ευρωπαϊκό εκλεγμένο Ευρωπαϊκό Κοινοβούλιο, ένας κοινός προϋπολογισμός και ένας Ευρωπαίος υπουργός Οικονομικών.\nΠερισσότερα σε αυτή την κατηγορία: « Βρετανία: Υπουργός στο στόχαστρο για ανάρμοστη συμπεριφορά σε βάρος υπαλλήλου του\tBέλγιο: Άσυλο ενδέχεται να ζητήσει από τις Βρυξέλλες ο Πουτζντεμόν »


Βρείτε καλύτερες τιμές στο DriveCyprus Car Hire Ενοικίαση αυτοκινήτου Πάφος Αεροδρόμιο PFO | 100% αυτοκίνητα! Κοιτάξτε & Κλείστε εδώ!\nDRIVE Πάφος Αεροδρόμιο\nΕνοικίαση DRIVE Πάφος Αεροδρόμιο\nDRIVE στην Πάφος Αεροδρόμιο\nΟι ενοικιάσεις αυτοκινήτων από τη DriveCyprus Car Hire στη Πάφος Αεροδρόμιο αξιολογήθηκαν από 2000+ πελάτες με βαθμολογία 8.1/10. Το φθηνότερο αυτοκίνητο από τη DriveCyprus Car Hire στη Πάφος Αεροδρόμιο είναι το Citroen C1 της κατηγορίας ενοικιαζόμενων αυτοκινήτων Mini. Η τιμή της είναι μόνο 16,91 € την ημέρα.\nΟι περισσότεροι πελάτες μας συνήθως κάνουν κράτηση αυτοκινήτων κατηγορίας ενοικιαζόμενων αυτοκινήτων Οικονομικό στις Κύπρος. Το φθηνότερο αυτοκίνητο Οικονομικό από τοην DriveCyprus Car Hire στο Πάφος Αεροδρόμιο παρουσιάζεται από την Renault Clio με 18,18 € ανά ημέρα.\nΗ Aida είναι η εταιρεία ενοικίασης αυτοκινήτων με την υψηλότερη βαθμολογία πελατών στο Πάφος Αεροδρόμιο με μέσο όρο βαθμολογίας 9.1/10, με βάση 250+ κριτικές πελατών. Το φθηνότερο όχημα από την Aida είναι το Citroen C1 κατηγορίας ενοικιαζόμενων αυτοκινήτων Mini για 39,57 € την ημέρα.\nΌσο για το πιο δημοφιλές στην ομάδα ενοικιαζόμενων αυτοκινήτων στη Κύπρος, το οποίο είναι το Οικονομικό, το φθηνότερο αυτοκίνητο από την Aida στο Πάφος Αεροδρόμιο είναι της Nissan Micra, με χρέωση 77,27 € ανά ημέρα.\nΤο φθηνότερο ενοικιαζόμενο αυτοκίνητο στο Πάφος Αεροδρόμιο είναι το Hyundai i10 από την Aercar. Η τιμή του είναι μόνο 8,99 € ανά ημέρα. Η Aercar αξιολογήθηκε από 500+ πελάτες με μέσο όρο βαθμολογίας 8.8/10.\nΠληροφορίες για DRIVE στo Πάφος Αεροδρόμιο\nDRIVE ενοικιαζόμενα αυτοκίνητα κοντά στην Πάφος Αεροδρόμιο\nDRIVE ενοικίαση στις πλησιέστερες πόλεις\nDRIVE στο Πάφος 8.59 Χλμ / 5.34 Μ\nΣυγκρίνετε τιμές ενοικίασης αυτοκινήτου από όλους τους παροχείς στο Πάφος Αεροδρόμιο. Λάβετε φθηνές τιμές για DRIVE ενοικιάσεις αυτοκινήτων


Με 1 εκ. ευρώ συντηρείται το οδικό δίκτυο της Π.Ε. Τρικάλων – tv10.gr\nΜε 1 εκ. ευρώ συντηρείται το οδικό δίκτυο της Π.Ε. Τρικάλων\nΣε δηλώσεις του ο Περιφερειάρχης Θεσσαλίας Κώστας Αγοραστός τόνισε πως «Σε συνεργασία με τον Αντιπεριφερειάρχη Τρικάλων Χρήστο Μιχαλάκη, τους Περιφερειακούς Συμβούλους και τις υπηρεσίες υλοποιούμε έργα που βελτιώνουν την καθημερινότητα των συμπολιτών μας. Με την παρούσα εργολαβία ενισχύουμε την ασφαλή μετακίνηση των ανθρώπινων κοινοτήτων και τη μεταφορά των εμπορευμάτων.\nΟι σύγχρονοι και ασφαλείς δρόμοι είναι προϋπόθεση για την ανάπτυξη της οικονομίας. Το έργο αυτό είναι ιδιαίτερα χρήσιμο καθώς διατηρεί και δημιουργεί θέσεις εργασίας, ενώ δημιουργεί μόχλευση στην πραγματική τοπική οικονομία.